Kɛ Ɔkɛyɛ Na Ɛ Nye Alie Wɔ Gyimalilɛ Fofolɛ Nwo La | Ɛzinzalɛ Arane Debiezukoalɛ\n“Nyamenle ɛnle nzisi mɔɔ ɔ rɛle bavi bɛ gyima nee ɛlɔlɛ mɔɔ bɛlale ye ali wɔ ye duma ne anwo” la.—HIB. 6:10.\n1-3. Duzu a maa menli mɔɔ wɔ dahuu ɛzonlenlɛ gyima ne anu la nyia gyimalilɛ fofolɛ a?\nROBERT yɛɛ Mary Jo ka kɛ: “Mɔɔ yɛnyianle ɛvolɛ 21 wɔ edwɛkpatɛlɛvolɛ gyima ne anu la yɛɛ yɛ mu nwiɔ yɛ awovolɛ anwo dole bɛ a. Ɛnee yɛ nye die nwo kɛ yɛbanlea bɛ, noko ɛnee ɔnla aze kɛ yɛbadu yɛavi ɛleka mɔɔ yɛkulo ye kpalɛ la.”\n2 William yɛɛ Terrie ka kɛ: “Mɔɔ yɛnwunle kɛ yɛ kpɔkɛdelɛ ɛnrɛmaa yɛnrɛhola yɛnrɛdoa yɛ gyimalilɛ ne azo la, yɛzunle. Bodane mɔɔ yɛlɛ kɛ yɛsonle Gyihova wɔ maanle gyɛne zo la rale awieleɛ.”\n3 Aleksey ka kɛ: “Ɛnee yɛze kɛ yɛ agbɔvolɛma kulo kɛ bɛto Bɛtɛle ne anu, noko mɔɔ bɛdole nu na ɔwɔ kɛ yɛfi Bɛtɛle ɛkɛ la, ɔyɛle yɛ kɛ ɛlalɛ.”\n4. Kpuya boni mɔ a yɛbazuzu nwo wɔ edwɛkɛ ɛhye anu a?\n4 Ɛye anwubielɛ ɛhye mɔ ɛsie ahane a, menli mɔɔ ɛnee sonle wɔ Bɛtɛle yɛɛ ɛleka gyɛne na bɛnyianle gyimalilɛ fofolɛ la noko lɛ dɔɔnwo ka. * Ɔnla aze ɔmmaa mediema ɛhye mɔ mɔɔ di nɔhalɛ la kɛ bɛbagyakyi gyimalilɛ mɔɔ bɛ nye die nwo kpalɛ la. Duzu a baboa bɛ yeamaa bɛali nzenzaleɛ mɔɔ ɛra la anwo gyima a? Kɛ ɔkɛyɛ na wɔaboa bɛ ɛ? Kpuya ɛhye mɔ anwo mualɛ bahola aboa yɛ muala amaa yɛagyinla nzenzaleɛ mɔɔ ba ɛbɛlabɔlɛ nu la anloa.\nKƐZI ƐBAHOLA WƆAGYINLA NZENZALEƐ NLOA LA\nDuzu ati a bɛkakyi mekɛ kɔsɔɔti azonvolɛ gyimalilɛ a ɔkola ɔyɛ ngyegyelɛ a? (Nea ɛdendɛkpunli 5) *\n5. Adenle boni azo a gyimalilɛ fofolɛ mɔɔ yɛbanyia la bahola aha yɛ ɛ?\n5 Saa yɛlɛsonle wɔ Bɛtɛle anzɛɛ ɛleka gyɛne biala a, yɛbahola yɛanyia ɛlɔlɛ kpole yɛamaa menli mɔɔ wɔ ɛkɛ ne yɛɛ ɛleka mɔɔ yɛlɛsonle la. Yemɔti saa debie bie ati ɔwɔ kɛ yɛgyakyi yɛ gyimalilɛ ne a, ɔyɛ yɛ nyane kpalɛ. Ɔluakɛ yɛ nwo balɔ menli mɔɔ yɛlɛgyakyi bɛ wɔ yɛ nzi la ati, ɔmaa yɛdi nyane, titili saa ɛkpɔlɛ ti a yɛlɛfi ɛkɛ a. (Mat. 10:23; 2 Kɔl. 11:28, 29) Bieko, gyimalilɛ fofolɛ mɔɔ yɛkayɛ anzɛɛ sua nu mɔɔ yɛkɔ la nee ye ngyegyelɛ lua—ɔwɔ kɛ yɛbɔ ɔ bo yɛsukoa ninyɛne bie mɔ ɛyɛlɛ bieko. Robert yɛɛ Mary Jo ka kɛ: “Yɛdele nganeɛ kɛ yɛminli bɔkɔɔ, na ɛnee ɔnla aze bɔbɔ kɛ yɛbali daselɛ wɔ yɛ aneɛ nu.” Menli mɔɔ nyia gyimalilɛ fofolɛ la bie mɔ yia ezukoa nwo ngyegyelɛ. Bie a bɛ adwenle nu bayɛ bɛ kesee na bɛ sa nu ado. Duzu a baboa bɛ a?\nNwolɛ hyia kɛ yɛbabikye Gyihova na yɛanyia ye nu anwodozo (Nea ɛdendɛkpunli 6-7) *\n6. Kɛ ɔkɛyɛ na yɛabikye Gyihova ɛ?\n6 Kɔ zo bikye Gyihova. (Gye. 4:8) Kɛ ɔkɛyɛ na yɛayɛ ɛhye ɛ? Ɔwɔ kɛ yɛnyia ye nu anwodozo kɛ ‘asɔneyɛlɛ Tievolɛ.’ (Edw. 65:2) Edwɛndolɛ 62:8 ka kɛ: “Bɛha bɛ ngyianlɛ kɔsɔɔti bɛhile ye.” Gyihova “kola yɛ maa ɔtɛla mɔɔ yɛbiza nee mɔɔ yɛdwenle nwo” la. (Ɛfɛ. 3:20) Tɛ mɔɔ yɛbiza wɔ asɔneyɛlɛ nu la ala a ɔyɛ ɔmaa yɛ a. Ɔbahola yeayɛ ninyɛne mɔɔ yɛ nye ɛnla bɔbɔ la yeamaa yɛ yeava yeali yɛ ngyegyelɛ nwo gyima.\n7. (a) Duzu a baboa yɛ amaa yɛabikye Gyihova a? (b) Kɛ mɔɔ Hibuluma 6:10-12 maa yɛnwu ye la, saa yɛfa nɔhalɛlilɛ yɛsonle Gyihova a, duzu a bavi nu ara a?\n7 Amaa wɔabikye Gyihova kpalɛ la, kenga Ngɛlɛlera ne na dwenledwenle nwolɛ dahuu. Adiema bie mɔɔ zonlenle kɛ edwɛkpatɛlɛvolɛ la ka kɛ: “Ɔwɔ kɛ ɛyɛ abusua ɛzonlenlɛ dahuu na ɛsiezie ɛ nwo ɛmaa debiezukoalɛ ne mɔ kɛ mɔɔ ɛyɛ ye dɛba la.” Eza kɔ zo fa ɛ nwo wula daselɛlilɛ gyima ne anu kpalɛ wɔ asafo fofolɛ mɔɔ wɔhɔ nu la anu. Gyihova kakye menli mɔɔ kɔ zo fa nɔhalɛlilɛ sonle ye la, saa bɔbɔ bɛngola bɛnyɛ ye kɛ mɔɔ ɛnee bɛyɛ ye dɛba la a.—Kenga Hibuluma 6:10-12.\n8. Kɛzi edwɛkɛ mɔɔ wɔ 1 Dwɔn 2:15-17 la baboa wɔ yeamaa wɔatete ninyɛne zo ɛ?\n8 Tete ninyɛne zo wɔ wɔ ɛbɛlabɔlɛ nu. Mmamaa Seetan ewiade ne anu adwenleadwenle “mia” sunsum nu ninyɛne mɔɔ ɔwɔ kɛ ɛyɛ la. (Mat. 13:22) Mmamaa ewiade ne anzɛɛ ɛ gɔnwo mɔ tinlitinli ɛ nwo zo kɛ ɛkpondɛ ezukoa dɔɔnwo wɔ Seetan ewiade ɛhye anu. (Kenga 1 Dwɔn 2:15-17.) Nyia Gyihova mɔɔ ɛbɔ ɛwɔkɛ kɛ ɔbava debie biala mɔɔ ɛhyia wɔ sunsum nu, nganeɛdelɛ nu yɛɛ nwonane nu yeamaa wɔ “wɔ mekɛ kpalɛ nu” la anu anwodozo.—Hib. 4:16; 13:5, 6.\n9. Kɛ mɔɔ Mrɛlɛbulɛ 22:3, 7 ka la, duzu ati a ɔnle kɛ ɛtwe kakɛ mɔɔ anwo ɛngyia la ɛmaa ɛ nwo a, na duzu a baboa yɛ amaa yɛazi kpɔkɛ mɔɔ nrɛlɛbɛ wɔ nu la ɛ?\n9 Mmatwe kakɛ mɔɔ ɛngyia la ɛmaa ɛ nwo. (Kenga Mrɛlɛbulɛ 22:3, 7.) Saa ɛlɛtu wɔahɔ ɛleka fofolɛ a, bie a ɔbahyia ezukoa dɔɔnwo, na wɔannea a, ɔbamaa wɔabɔ kakɛ. Amaa wɔade kakɛ ne azo la, mmafili ninyɛne mɔɔ ɛngyia nwo la. Saa ɛlɛnea dɔvolɛ bie mɔɔ ɛnde kpɔkɛ la a, ɔnla aze kɛ ɛbazuzu ninyɛne nwo kpalɛ, yemɔti wɔannea a ɛbahwe kakɛ wɔamaa ɛ nwo. Wɔ tɛnlabelɛ zɛhae mɔ anu, kakye kɛ “asɔneyɛlɛ nee modolɛ” nzɛlɛlɛ baboa wɔ yeamaa wɔazi kpɔkɛ kpalɛ. Gyihova bahola ‘abɔ wɔ ahonle nee wɔ adwenle nzuzulɛ nwo bane,’ amaa wɔadɔ ɛ rɛle aze wɔali ninyɛne nwo gyima.—Fel. 4:6, 7; 1 Pita 5:7.\n10. Kɛ ɔkɛyɛ na yɛanyia agɔnwolɛma kpalɛ ɛ?\n10 Kpondɛ agɔnwolɛma kpalɛ. Ka wɔ anwubielɛ kile ɛ gɔnwo mɔ, titili menli mɔɔ bɛyia wɔ tɛnlabelɛ ne bie ɛlɛ la. Ɛhye bamaa ɛ rɛle adɔ wɔ azule nu. (Nol. 4:9, 10) Agɔnwolɛma mɔɔ ɛnyianle bɛ wɔ wɔ gyimalilɛ dɛba ne anu la bahɔ zo ayɛ ɛ gɔnwo mɔ. Noko kɛkala, ɔwɔ kɛ ɛnyia agɔnwolɛma fofolɛ wɔ wɔ gyimalilɛ fofolɛ ne anu. Kakye kɛ, saa ɛbanyia agɔnwolɛ kpalɛ a, ɔwɔ kɛ ɛdawɔ noko ɛyɛ agɔnwolɛ kpalɛ. Kɛ ɔkɛyɛ na wɔanyia agɔnwolɛma fofolɛ ɛ? Ka kɛzi Gyihova ɛyila wɔ kpole la anwo edwɛkɛ na maa awie mɔ ɛnwu kɛzi ɛ nye die wɔ Gyihova ɛzonlenlɛ nu la. Saa asafo ne anu amra bie mɔ ɛnnwu deɛmɔti ɛ nye die dahuu ɛzonlenlɛ gyima ne anwo bɔbɔ a, awie mɔ gyɛne anye balie ɛ nwo na bɛarayɛ ɛ gɔnwo mɔ. Noko nea na wɔandwe adwenle wɔammaa ɛ nwo zo somaa, yɛɛ mmafa wɔ adwenle ɛsie nganeɛdelɛ ɛtane biala mɔɔ ɛlɛ la azo.\n11. Kɛ ɔkɛyɛ na wɔamaa wɔ agyalɛ ne anu ayɛ anyelielɛ ɛ?\n11 Saa ɛ ye anzɛɛ ɛ hu ɛnde kpɔkɛ la ati a bɛgyakyi bɛ gyimalilɛ ne a, mmatendɛ ɛtia ye. Yɛɛ saa ɛdawɔ noko ɛnde kpɔkɛ a, mmamaa wɔ adwenle bua wɔ fɔlɛ kɛ wɔmaa wɔ bokavolɛ ne ɛlɛdi nyane. Bɛhakye kɛ, bɛle “nwonane ko” yɛɛ bɛbɔle Gyihova ɛwɔkɛ kɛ, bɛ nuhua ko biala banlea ɔ gɔnwo wɔ tɛnlabelɛ biala anu. (Mat. 19:5, 6) Saa arɛlevilɛ nu ɛnrenzɛlɛ ba a, maa kakula ne ɛnwu kɛ ɔ nwo hyia tɛla wɔ gyimalilɛ ne. Maa ɛ ra ne ɛnwu ye kɛ ɔle “agyadeɛ” mɔɔ vi Nyamenle ɛkɛ. (Edw. 127:3-5) Eza ka anwubielɛ ngɛnlɛma mɔɔ ɛnyianle ye wɔ wɔ gyimalilɛ ne anu la kile ye. Ɛhye bamaa kakula ne ava ye ɛbɛlabɔlɛ ayɛ Gyihova gyima ne mɔɔ yɛ anyelielɛ la bie kɛ mɔɔ ɛyɛle la.\nKƐZI AWIE MƆ BAHOLA ABOA LA\n12. (a) Kɛzi yɛbaboa menli mɔɔ wɔ dahuu ɛzonlenlɛ gyima ne anu la yɛamaa bɛadoa bɛ gyimalilɛ ne azo ɛ? (b) Kɛzi yɛbaboa bɛ wɔ gyimalilɛ fofolɛ ne anu ɛ?\n12 Asafo dɔɔnwo yɛɛ mediema bie mɔ yɛ mɔɔ bɛbahola la bɛboa menli mɔɔ ɛlɛyɛ dahuu ɛzonlenlɛ gyima ne la amaa bɛahola bɛadoa bɛ gyimalilɛ ne azo. Bɛmaa bɛ anwosesebɛ kɛ bɛdoa bɛ gyima ne azo, bɛfa ezukoa nee nwonane afoa nu ninyɛne gyɛne bɛmaa bɛ anzɛɛ bɛboa bɛ bɛmaa bɛnea bɛ mbusuafoɔ mɔɔ bɛwɔ sua nu la. (Gal. 6:2) Saa menli mɔɔ ɛlɛyɛ dahuu ɛzonlenlɛ gyima ne la bie nyia gyimalilɛ fofolɛ wɔ wɔ asafo ne anu a, mmate nganeɛ kɛ ninyɛne angɔ ye boɛ anzɛɛ bɛhwe bɛ nzo la ati a bɛzia bɛra a. * Emomu boa bɛ maa bɛli nzenzaleɛ ne anwo gyima ndɛndɛ. Fi ahonle nu yɛ bɛ akoaba na kanvo bɛ wɔ gyima mɔɔ bɛyɛ la anwo, saa bɔbɔ bɛngola bɛnyɛ dɔɔnwo ɔlua bɛ kpɔkɛdelɛ ti a. Nwu bɛ kpalɛ. Sukoa dɔɔnwo fi bɛ nrɛlɛbɛ, ndetelɛ yɛɛ anwubielɛ mɔɔ bɛnyia ye la anu.\nNDENLE MƆƆ ASAFO NE BAHOLA ALUA ZO ABOA LA\nFa moalɛ mɔɔ bɛhyia la maa (Nea ɛdendɛkpunli 13)\nƐ nee menli mɔɔ bɛnyia gyimalilɛ fofolɛ la ɛhɔ daselɛlilɛ (Nea ɛdendɛkpunli 14)\n13. Moalɛ boni a yɛbahola yɛava yɛamaa menli mɔɔ ɛnyia gyimalilɛ fofolɛ la ɛ?\n13 Bie a menli mɔɔ ɛnyia gyimalilɛ fofolɛ la bahyia wɔ moalɛ amaa bɛanyia sua, gyima, kale mɔɔ bɛfa bɛadu adenle yɛɛ ninyɛne gyɛne. Bie a bɛbahyia wɔ moalɛ wɔ kɛzi bɛyɛ ninyɛne bie mɔ la anu. Kɛ neazo la, kɛzi bɛtua adwule, insurance nwo edwɛkɛ yɛɛ mɔɔ bokɛboka nwo la. Mɔɔ hyia kpalɛ la, ɔnle kɛ yɛmaa bɛte nganeɛ kɛ bɛ nwo yɛ yɛ alɔbɔlɛ, emomu ɔwɔ kɛ yɛte bɛ edwɛkɛ bo. Bie a bɛdabɛ mumua ne anzɛɛ bɛ busuanli bie ɛlɛyia kpɔkɛdelɛ nwo ngyegyelɛ. Bie a bɛlɛdi bɛ kulovolɛ bie mɔɔ ɛwu la anwo nyane. * Bie a bɛ nwo ɛlɛdɔ menli mɔɔ bɛgyakyile bɛ bɛ nzi la ati, yemaa bɛlɛdi nyane wɔ bɛ kunlu. Ɔhyia mekɛ amaa bɛahola bɛali ngyegyelɛ ɛhye mɔ anwo gyima ngyikyi ngyikyi.\n14. Kɛzi mediema mɔɔ wɔ asafo ne anu la boale adiema raalɛ ko maanle ɔ nye liele wɔ ye gyimalilɛ fofolɛ ne anu ɛ?\n14 Wɔ neazo yɛɛ wɔ moalɛ bamaa bɛ anwosesebɛ yeamaa bɛali bɛ tɛnlabelɛ ne anwo gyima. Adiema raalɛ bie mɔɔ ɛva ɛvolɛ dɔɔnwo ɛzonle wɔ maanle fofolɛ zo la ka kɛ: “Wɔ me gyimalilɛ dɛba ne anu, ɛnee meyɛ Baebolo ɛzukoalɛ dahuu. Noko wɔ me gyimalilɛ fofolɛ ne anu, mengola membuke Baebolo nu yɛɛ mengola menye vidio bɔbɔ wɔ daselɛlilɛ nu. Noko mediema mɔɔ wɔ me asafo ne anu la to ɛsalɛ fɛlɛ me maa yɛkɔ daselɛlilɛ na yɛyɛ Baebolo ɛzukoalɛ. Saa menwu mediema mrenyia nee mraalɛ zɔhane mɔ mɔɔ bɔ mɔdenle la kɛ bɛlɛyɛ Baebolo ɛzukoalɛ mɔɔ ɛlɛnyia anyuhɔlɛ la a, ɔmaa me nye die. Akee menzukoale kɛ mebabɔ adwelielilɛ bo wɔ azɛlɛsinli ne anu. Ɛhye mɔ amuala boale me ɔmaanle menyianle anyelielɛ bieko.”\nKƆ ZO YƐ MƆƆ ƐBAHOLA LA!\nKpondɛ ndenle dua zo tɛlɛ wɔ ɛzonlenlɛ gyima ne anu wɔ azɛlɛsinli ne mɔɔ wɔhɔ nu la anu (Nea ɛdendɛkpunli 15-16) *\n15. Kɛ ɔkɛyɛ na wɔanyia nvasoɛ dɔɔnwo wɔ wɔ gyimalilɛ fofolɛ ne anu ɛ?\n15 Ɛbahola wɔanyia nvasoɛ dɔɔnwo wɔ wɔ gyimalilɛ fofolɛ ne anu. Mmate nganeɛ kɛ nzenzaleɛ mɔɔ ɛra la kile kɛ bɛmbu wɔ. Kpondɛ ndenle mɔɔ Gyihova ɛlɛdua zo ayila wɔ la na kɔ zo di daselɛ. Sukoa ɛvoya mɔɔ limoa nɔhalɛ Kilisienema ne. Ɔnva nwo ɛleka biala mɔɔ ɛnee bɛwɔ la, bɛbɔle “edwɛkpa ne nolo wɔ ɛleka biala mɔɔ bɛhɔle la.” (Gyi. 8:1, 4) Nvasoɛ dɔɔnwo bavi mɔdenle mɔɔ ɛlɛbɔ wɔali daselɛ la anu ara. Kɛ neazo la, adekpakyelɛma bie mɔɔ bɛdule bɛ bɛvile maanle ko anu la hɔle maanle gyɛne mɔɔ bikye bɛ la azo. Ɛnee menli mɔɔ ka bɛ aneɛ ne bie la hyia moalɛ dɔɔnwo. Wɔ siane ekyi anu, bɛdele ekpunli dɔɔnwo mɔɔ nyinli ndɛndɛ a.\n16. Kɛ ɔkɛyɛ na ɛ nye alie wɔ wɔ gyimalilɛ fofolɛ ne anu ɛ?\n16 “Fɛlɛkolilɛ ne mɔɔ [Gyihova] fa maa la le bɛ anwosesebɛ.” (Nih. 8:10) Agɔnwolɛvalɛ mɔɔ yɛ nee Gyihova lɛ titili a ɔwɔ kɛ maa yɛ nye die a, na tɛ yɛ gyimalilɛ ne ɔ. Yemɔti, ɛ nee Gyihova ɛhɔ zo ɛlua dahuu na sɛlɛ nrɛlɛbɛ, adehilelɛ yɛɛ moalɛ fi ye ɛkɛ. Kakye kɛ, ɛ nye liele wɔ gyimalilɛ dɛba ne anwo ɔluakɛ ɛnee ɛkulo kɛ ɛboa menli mɔɔ wɔ ɛkɛ la ati. Yemɔti, fa wɔ ahonle wula wɔ gyimalilɛ fofolɛ ne anu na Gyihova baboa wɔ yeamaa ɛ nye alie nwo.—Nol. 7:10.\n17. Duzu a ɔwɔ kɛ yɛkakye ye wɔ gyimalilɛ mɔɔ yɛlɛyɛ ye kɛkala la anwo a?\n17 Ɔwɔ kɛ yɛkakye kɛ, ɛzonlenlɛ mɔɔ yɛfa yɛmaa Gyihova la badɛnla ɛkɛ dahuu, noko yɛ gyimalilɛ mɔɔ yɛlɛ kɛkala la bara awieleɛ. Wɔ ewiade fofolɛ ne anu, yɛ muala yɛbanyia gyimalilɛ fofolɛ. Aleksey mɔɔ yɛhanle ɔ nwo edwɛkɛ wɔ mɔlebɛbo ne la die di kɛ, ye anwubielɛ ne ɛlɛsiezie ye yeamaa mɔɔ bara kenle bie la. Ɔka kɛ: “Meze kɛ Gyihova wɔ ɛkɛ ne amgba yɛɛ ewiade fofolɛ ne bara, noko ɛnee ɔzɔho kɛ bɛwɔ moa. Kɛkala, menwu kɛ Gyihova bikye me yɛɛ ewiade fofolɛ ne asɛɛ ɛra awie.” (Gyi. 2:25) Ɔnva nwo gyimalilɛ biala mɔɔ yɛnyia la, bɛmaa yɛhɔ zo yɛ nee Gyihova ɛlua dahuu. Ɔnrɛgyakyi yɛ ɛlɛ, ɔbaboa yɛ yeamaa yɛ nye alie wɔ debie biala mɔɔ yɛlɛyɛ ye wɔ ye ɛzonlenlɛ nu la anu.—Aye. 41:13.\nSaa yɛnyia gyimalilɛ fofolɛ a, duzu a baboa yɛ yeamaa yɛali nwolɛ gyima a?\nKɛzi yɛbaboa menli mɔɔ bɛnyia gyimalilɛ fofolɛ la ɛ?\nKɛ ɔkɛyɛ na yɛayɛ dɔɔnwo wɔ Gyihova ɛzonlenlɛ nu ɛ?\n^ ɛden. 5 Ɔdwu mekɛ ne bie a, ɔbahyia kɛ mediema mrenyia nee mraalɛ mɔɔ wɔ dahuu ɛzonlenlɛ gyima ne anu la gyakyi bɛ gyimalilɛ ne na bɛkɔ sua nu anzɛɛ bɛnyia gyimalilɛ fofolɛ. Edwɛkɛ ɛhye bamaa yɛanwu ngyegyelɛ mɔɔ bɛyia nee kɛzi bɛbamaa bɛ nye alie bɛ gyimalilɛ fofolɛ ne anwo la. Eza ɔbamaa yɛanwu mɔɔ awie mɔ bahola ayɛ aboa bɛ na bɛamaa bɛ anwosesebɛ la. Akee eza yɛbanwu ngyinlazo mɔɔ baboa yɛ muala amaa yɛali nzenzaleɛ mɔɔ bara anwo gyima la.\n^ ɛden. 4 Eza saa mediema mrenyia dwu ɛvolɛ bie a, bɛgyakyi nwolɛ adenle mɔɔ bɛlɛ la bɛmaa mgbavolɛ. Nea edwɛkɛ, “Kilisienema Mɔɔ Bɛnyi—Gyihova Anye Sɔ Bɛ Nɔhalɛlilɛ Ne” mɔɔ wɔ September 2018 Ɛzinzalɛ Arane ne anu yɛɛ “Sie Ɛ Nwo Dii Saa Bɔbɔ Tɛnlabelɛ Ne Kakyi A” mɔɔ wɔ October 2018 Ɛzinzalɛ Arane ne anu la.\n^ ɛden. 12 Ɔwɔ kɛ asafo nu mgbanyima mɔɔ bɛwɔ bɛ asafo dɛba ne anu la kɛlɛ kɛlata ndɛndɛ ne ala, amaa bɛakpa bɛ kɛ adekpakyelɛma, asafo nu mgbanyima anzɛɛ asafo nu azonvolɛ.\n^ ɛden. 13 Nea edwɛkɛ “Help for Those Who Grieve,” mɔɔ wɔ 2018 Awake! mɔɔ tɔ zo 3 anu la.\n^ ɛden. 57 NVONINLI NWO EDWƐKƐ: Agyalɛma bie mɔɔ bɛle edwɛkpatɛlɛvolɛma mɔɔ bɛlɛfi ɛleka mɔɔ bɛzonlenle la ɛlɛdi nyane wɔ mekɛ mɔɔ bɛlɛkɛla bɛ asafo ne anu amra la.\n^ ɛden. 59 NVONINLI NWO EDWƐKƐ: Agyalɛma ko ne ala ɛlɛyɛ asɔne ahile Gyihova kɛ ɔboa bɛ ɔmaa bɛgyinla tɛnlabelɛ ne anloa.\n^ ɛden. 61 NVONINLI NWO EDWƐKƐ: Ɔlua Gyihova moalɛ zo, agyalɛma ne ɛzia ɛra dahuu ɛzonlenlɛ gyima ne anu bieko. Bɛlɛfa aneɛ mɔɔ bɛzukoale wɔ mekɛ mɔɔ bɛle edwɛkpatɛlɛvolɛma la bɛali gyima wɔ bɛ asafo fofolɛ ne azɛlɛsinli ne anu.\nFa nwa awie Fa nwa awie Kɛ Ɔkɛyɛ Na Ɛ Nye Alie Wɔ Gyimalilɛ Fofolɛ Nwo La\nw19 August m. 20-25


Maa Wɔ Abusua Ɛzonlenlɛ Ɛyɛ Anyelielɛ | Wɔ Abusua Anyelielɛ\n‘Bɛzonle Nyamenle mɔɔ bɔle anwuma nee aze.’—Yekile 14:7\nKɛmɔ wɔnwu ye wɔ buluku ɛhye anu la, ngyinlazo dɔɔnwo wɔ Baebolo ne anu mɔɔ baboa wɔ nee wɔ abusua ne a. Gyihova kpondɛ kɛ ɛ nye die. Yebɔ ɛwɔkɛ kɛ saa bɛdumua bɛsonle ye a, “ɔkɛva mɔɔ bɛhyia nwolɛ la ɔkɛmaa bɛ.” (Mateyu 6:33) Ɔkulo kɛ ɔfa wɔ agɔnwolɛ. Bɔ mɔdenle fa wɔ ɛdanlɛ ne bɔ Nyamenle ɛdeɛ ne anloa. Ɛhye tɛla nwolɛ adenle biala mɔɔ dasanli bahola anyia la.—Mateyu 22:37, 38.\n1 MIA Ɛ NEE GYIHOVA AGƆNWOLƐVALƐ NE ANU\nMƆƆ BAEBOLO NE KA LA: “Mebayɛ bɛ ze, na bɛayɛ me mra mrenya nee mraalɛ,” kɛ Gyihova se la ɛne. (2 Kɔlentema 6:18) Nyamenle kulo kɛ ɛtwe ɛbikye ye. Ɛbahola wɔalua nzɛlɛlɛ zo wɔayɛ ɛhye. Gyihova kulo kɛ ɛyɛ “nzɛlɛlɛ dahuu.” (1 Tɛsalonaekama 5:17) Ɔkulo kɛ ɔtie wɔ ngyegyelɛ nee wɔ nzuzulɛ. (Felepaema 4:6) Saa ɛ nee wɔ abusua ne bɔ nu yɛ nzɛlɛlɛ a bɛbanwu kɛ ɛdie ɛdi kɛ Nyamenle wɔ ɛkɛ amgba.\nEza ɔwɔ kɛ ɛtie Nyamenle. Bɔ mɔdenle sukoa ye Edwɛkɛ ne nee mbuluku mɔɔ ɔgyi Baebolo ne azo la. (Edwɛndolɛ 1:1, 2) Dwenledwenle mɔɔ ɛbazukoa la anwo. (Edwɛndolɛ 77:11, 12) Bieko, Nyamenle kpondɛ kɛ ɛkɔ Keleseɛnema ayia dahuu.—Edwɛndolɛ 122:1-4.\nGyihova anwo edwɛkɛ mɔɔ ɛbaha wɔahile awie mɔ la le adenle bieko mɔɔ ɛbahola wɔalua zo ɛ nee Nyamenle anyia agɔnwolɛvalɛ kpalɛ a. Saa ɛta ɛyɛ ɛhye a, ɛbabikye ye kpalɛ.—Mateyu 28:19, 20.\nKpondɛ mekɛ alehyenlɛ biala fa kenga Baebolo ne na yɛ asɔne\nKɛ abusua la, bɛmaa sunsum nu ninyɛne ɛhyia bɛ ɛdɛla anyelielɛ ninyɛne nee bɛ menle ɛlielɛ\n2 MAA WƆ ABUSUA ƐZONLENLƐ ƐYƐ ANYELIELƐ\nMƆƆ BAEBOLO NE KA LA: “Bɛhwe bɛbikye Nyamenle, na ɔdaye noko ɔkɛbikye bɛ.” (Gyemise 4:8) Ɔwɔ kɛ ɛyɛ abusua ɛzonlenlɛ nwo ngyehyɛleɛ kpalɛ na ɛdi zo. (Mɔlebɛbo 18:19) Tɛ ɛhye angome. Ɛ nee Nyamenle ɛlua alehyenlɛ biala. Ka Nyamenle anwo edwɛkɛ kile wɔ abusua ne ‘wɔ bɛ awuke ne mɔ anu, adenle zo nee mekɛ mɔɔ bɛla anzɛɛ bɛdwazo la.’ Dua ɛhye azo maa wɔ abusua ne nee Nyamenle agɔnwolɛvalɛ ne anu ɛmia. (Mɛla ne 6:6, 7) Bɔ mɔdenle sukoa Dwɔhyua, ɔhanle kɛ: “Mame, me nee me sua nu amra, yɛbazonle [Gyihova].”—Dwɔhyua 24:15.\nDwenle wɔ abusua ne anu sonla ko biala ngyianlɛ nwo na yɛ ngyehyɛleɛ fa tete bɛ\nGYIHOVA AZONVOLƐ ANYE DIE\nGyihova Nyamenle mɔɔ yɛsonle ye la le kpalɛ tɛla debie biala. Saa ɛ nee wɔ abusua ne sonle ye nɔhalɛ nu a, ɔ nye die. Mekɛ mɔɔ ɛlɛyɛ ɛhye la ɛbahulo Gyihova kpole na wɔazukoa ye wɔayɛ kɛ ɔdaye la. (Maake 12:30; Ɛfɛsɛsema 5:1) Saa Nyamenle wɔ wɔ agyalɛ ne anu a, ɔbamaa wɔ agyalɛ ne anu amia. (Nolobɔvo ne 4:12; Ayezaya 48:17) Ɛ nee wɔ abusua ne anye bahola alie dahuu, ɔluakɛ Gyihova ‘bɛ Nyamenle ne bayila bɛ.’—Mɛla ne 12:7.\nYɛbɔle nu yɛyɛle asɔne kɛ agyalɛma la yeli kenle nyɛ?\nDuzu a me nee me abusua ne bahola azukoa amaa yɛanyia Gyihova anu diedi kpole a?\nMBUSUA TILE ƐYƐ YE NZONLƐ\nMmamaa debie biala si wɔ abusua ɛzonlenlɛ ne adenle\nMaa wɔ abusua ne ɛlumua ɛnwu mɔɔ bɛbazuzu nwo la amaa bɛaziezie bɛ nwo\nBɔ mɔdenle kɛ awie biala bara bie\nMmatu bɛ ahonle, maa ɔyɛ anyelielɛ\nFa nwa awie Fa nwa awie Bɛbɔ Nu Bɛzonle Gyihova


Agɔnwolɛvalɛ Anzɛɛ Ɛhulolɛ?—Foa 1 | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Brazil Mumule Aneɛ Bulgarian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Fijian Finnish French Georgian German Giliki Gun Haitian Creole Hausa Hibulu Hiligaynon Hindi Hindi (Roman) Hungarian Iban Icelandic Iloko Indonesian Italian Japanese Kazakh Kazakh (Arabic) Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Pangasinan Papiamento (Curaçao) Persian Polish Portuguese (Brazil) Portuguese (European) Punjabi Punjabi (Roman) Romanian Russian Serbian (Cyrillic) Serbian (Roman) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tiv Turkish Turkmen Twi Ukrainian Uzbek Uzbek (Roman) Vietnamese Xhosa Yoruba Zulu\nƐ nye die awie mɔɔ asolo ye awodeɛ la anwo, yɛɛ ɛze ye kɛ kɛ ɔdaye noko ɔte nganeɛ la ɛne. Yeanyɛ boɛ fee la, ɛtext ye dahuu, bɛ mu nwiɔ bɛta bɛdua nwo wɔ menli nu . . . , yɛɛ message mɔɔ ɔyɛ a ɔfa ɔnwa wɔ la bie mɔ fale ɛhulolɛ nwo.\nƆti ɛzile kpɔkɛ kɛ ɛbabiza ye bɛ agɔnwolɛvalɛ ne anwo edwɛkɛ amaa wɔanwu ye saa bɛ mu nwiɔ bɛ nganeɛdelɛ ne le ko a. Mɔɔ ɔhanle, “Menwu wɔ kɛ ɛle me gɔnwo ala—yemɔ ala ɛne.”\nKɛzi ɛte nganeɛ la\nDeɛmɔti ɔbaye zɔ la\n“Menvale ɛya kpole—menvale yɛ mu nwiɔ yɛ nwo ɛya! Alehyenlɛ ko biala yɛtext yɛ nwo, yɛɛ ɔhilele kɛ ɔ nye die me nwo. Yemɔti, yeammaa yeanyɛ se kɛ mebahulo ye.”—Jasmine.\n“Ɛnee me nee kakula raalɛ ɛhye ta boka agyalɛma bie anwo wɔ mekɛ mɔɔ bɛlɛfinde la. Ɔdwu mekɛ ne bie a, ɔle kɛ asɛɛ yɛlɛtu amaa yɛagya la. Ɛnee yɛta yɛtendɛ kpalɛ, yɛɛ yɛbɔle ɔ bo kɛ yɛtext yɛ nwo. Mekɛ mɔɔ ɔhanle ɔhilele me kɛ ɔnwu me kɛ mele ɔ gɔnwo ala na menwunle ye kɛ ɔ nee awie gyɛne ɛlɛtu la, ɔyɛle me nyane kɛ mebalie meado nu.”—Richard.\n“Ɛnee dahuu kakula nrenyia bie text me, ɔyɛ bɔbɔ a yɛ nyɛleɛ da ye ali kɛ ‘yɛkulo yɛ nwo.’ Noko mekɛ mɔɔ menganle kɛzi mete nganeɛ mengilele ye la, ɔzelele me na ɔhanle kɛ, ‘Mengulo kɛ me nee awie biala tu kɛkala!’ Menzunle kpalɛ.”—Tamara.\nNɔhalɛ edwɛkɛ: Saa ɛdwenle kɛ ɛ nee awie lɛ agɔnwolɛvalɛ titili bie na nzinlii ɛnwu ye kɛ ɔnde nganeɛ zɔhane a, ɔnyɛ se kɛ ɛbava ɛya, ɛ ti bazi aze na wɔade nganeɛ kɛ bɛye wɔ bɛmaa. Kpavolɛ bie mɔɔ bɛfɛlɛ ye Steven la hanle kɛ, “Mekɛ mɔɔ bie dole me la, ɔhanle me ɛbɛlabɔlɛ nee me nganeɛdelɛ kpalɛ. Mekɛ ekyii guale nu kolaa na mealie awie gyɛne meali.”\nƆnyɛ se kɛ ɛbanyia awie anwo ɛhulolɛ wɔ fonu nee Yintanɛte zo wɔ mekɛ mɔɔ ahenle bɔbɔ ɛnde nganeɛ zɔhane la. Suzu mɔɔ mgbavolɛ nee mbɛlɛra bie mɔ ka la anwo.\n“Bie mɔ wɔ ɛkɛ ne a bɛnnyia debie bɛnyɛ a bɛfa message bɛnwa, noko wɔannea a ɔbamaa wɔade nganeɛ kɛ bɛ nye die ɛ nwo. Na saa ɔyɛ ye zɔ dahuu a, bie a ɛbadwenle kɛ ɛ nwo hyia ye kpalɛ la ati ɔ.”—Jennifer.\n“Bie a bɛ nuhua ko lɛ ɛhulolɛ nwo adwenle, yɛɛ ko ne noko kpondɛ awie ɔ nee ye adendɛ anzɛɛ awie mɔɔ bamaa yeade nganeɛ kɛ ɔ nwo hyia la.”—James.\n“‘Da boɛ’ mgbane mɔɔ ɛbava wɔanwa awie la bahola amaa yeade nganeɛ kɛ ɛkulo ye, noko bie a ɛnee tɛ adwenle mɔɔ ɔti ɛvale zɔhane edwɛkɛ ne ɛnwanle ye la ɛne.”—Hailey.\n“Ɛfa emoticon ɛnwa awie a ɔbahola yeahile kɛ ‘ɛkulo kɛ ɛmaa ahenle anye die’ anzɛɛ ‘ɛkulo ye.’ Ɔdwu mekɛ ne bie a ahenle mɔɔ ɔ sa baha ye la bade nganeɛ kɛ ɛkulo ye.”—Alicia.\nNɔhalɛ edwɛkɛ: Mmanyia adwenle kɛ awie nyia mekɛ maa wɔ a ɛnee ɔkile kɛ ɔkulo wɔ.\nYe ɛhanlɛ nee ye ɛyɛlɛ ɛnle ko. Ɔle zɔ! Baebolo ne ka kɛ: “Ahonle le mɛlɛbɛla tɛla debie biala, yezɛkye yebo zolɛ.” (Gyɛlɛmaya 17:9) Ɔbahola yeamaa wɔava ‘ɛnwea wɔazi sua’ mɔɔ ɛ nye kara ɛ nwo zo la ɛnee yebubu a.\nNyia bodane. Gyinla na suzu agɔnwolɛvalɛ ne anwo. Biza ɛ nwo kɛ, ‘Asoo melɛ debie mɔɔ mebahola meagyinla zo meaha kɛ kɛzi awie nee me de la le ngakyile ɔ?’ Mmamaa wɔ nganeɛdelɛ fo mɔɔ ‘ɛdwenle nwolɛ’ la azo.—Wulomuma 12:1, NW.\nNyia nwunu. Wɔ ninyɛne mɔɔ maa ɛdwenle kɛ bɛ agɔnwolɛvalɛ ne ɛdwu moa la anu, fa wɔ adwenle sie ninyɛne mɔɔ ɛdawɔ mumua ne ɛnwu ye la azo. Mmanyia adwenle kɛ kɛmɔ ɛte nganeɛ zɔhane ne la ati ahenle noko te nganeɛ zɔ.\nNyia abotane. Kɔkpula kɛ awie baha ahile wɔ wienyi kɛ ɔkulo wɔ la, mmafa wɔ ahonle ɛmaa agɔnwolɛvalɛ mɔɔ ɛze ye kɛ ɔnrɛyɛ boɛ la.\nDi nɔhalɛ. Baebolo ne se bɛlɛ “mekɛ mɔɔ bɛtendɛ.” (Nolobɔvo ne 3:7) Saa ɛkpondɛ kɛ ɛnwu ye kɛ awie ɛnyia ɛ nwo ɛhulolɛ a, ɛ nee ye bɛha nwolɛ edwɛkɛ. Bɛlɛra bie mɔɔ bɛfɛlɛ ye Valerie la hanle kɛ, “Saa ahenle ɛngulo wɔ a, ɔle kpalɛ kɛ ɛbali nyane kɛkala tɛla kɛ agɔnwolɛvalɛ ne bahɔ zo mekɛ tendenle na nzinlii wɔanwu ye kɛ amuanrɛɛ ɔ nye ɛnlie ɛ nwo.”\nNɔhalɛ edwɛkɛ: Mrɛlɛbulɛ 4:23 ka kɛ, “Nea kɛ ɛsi ɛdwenle la boɛ.” Saa ɛnwu ye kɛ ɛ nye die awie anwo a, biza ye saa ɔdaye noko ɔ nye die ɛ nwo a. Tɛ ye zɔhane na ɛdimoa ɛmaa ɔ nwo ɛhulolɛ sɔ ndinli wɔ wɔ ahonle nu a, ɛnee ɔle kɛ asɛɛ ɛlɛdua baka wɔ bolɛ zo la.\nSaa ahenle ka kɛ ɔdaye noko ɔ nye die ɛ nwo—na wɔdwu agyalɛ ɛhɔlɛ a—ɛnee ɔwɔ kɛ ɛsi ɛ ti anwo kpɔkɛ saa ɛkulo kɛ ɛtoa agɔnwolɛvalɛ ne azo a. Kakye kɛ saa agyalɛ bayɛ kpalɛ a ɔgyi kunli nee yelɛ mɔɔ bɛlɛ sunsum nu bodane ko na bɛdi nɔhalɛ bɛmaa bɛ nwo la azo. (1 Kɔlentema 7:39) Nɔhalɛ nu, bɛbɔ ɔ bo kɛ agɔnwolɛma kpalɛ—yɛɛ bɛtoa zo bɛyɛ agɔnwolɛma kpalɛ.—Mrɛlɛbulɛ 5:18.\nƐhulolɛ Edwɛkɛ Nwo Neɛnleanu\nƐ gɔnwo ne te nganeɛ kɛ bɛle agɔnwolɛma ala ɔ? Nea edwɛkɛ ɛhye mɔ mɔɔ baboa la.\nAsoo Ɔle Nɔhalɛ Ɛlɔlɛ Anzɛɛ Ɛlɔlɛ Mɔɔ Ɛnfɛta?\nSukoa mɔɔ ɛlɔlɛ mɔɔ ɛnfɛta nee mɔɔ nɔhalɛ ɛlɔlɛ kile la.\nFa nwa awie Fa nwa awie Agɔnwolɛvalɛ Anzɛɛ Ɛhulolɛ?—Foa 1: Ɔle Nuhua Ne Boni?\nijwyp edwɛkɛ 55


Ditilɔnomi 26 | Yintanɛte Zo Baebolo | Ewiade Fofolɛ Ngilebɛbo\nBɛva ma mɔɔ limoa la bɛbɔ afɔle (1-11)\nTaete mɔɔ tɔ zo nwiɔ (12-15)\nYizilayɛ, Gyihova agyapadeɛ titili (16-19)\n26 “Saa ɛnyia ɛkɔdwu azɛlɛ ne mɔɔ Gyihova wɔ Nyamenle ne ɛlɛfa amaa wɔ kɛ agyapadeɛ la azo na ɛtɛnla zo a, 2 fa azɛlɛ ne mɔɔ Gyihova wɔ Nyamenle ne bava amaa wɔ la azo ma* mɔɔ limoa mɔɔ ɛbanyia la bie gua kɛndɛne nu kɔ ɛleka mɔɔ Gyihova wɔ Nyamenle ne bakpa ava ye duma ado zolɛ la.+ 3 Kɔ ɛsɔfo ne mɔɔ ɛlɛsonle wɔ zɔhane mekɛ ne anu la ɛkɛ na ka kile ye kɛ, ‘Ɛnɛ, meka meahile Gyihova wɔ Nyamenle ne kɛ mera azɛlɛ ne mɔɔ Gyihova bɔle yɛ nenyia mɔ ɛwɔkɛ kɛ ɔbava yɛamaa yɛ la azo.’+ 4 “Ɛsɔfo ne balie kɛndɛne ne avi ɛ sa nu na yeava yeazie Gyihova wɔ Nyamenle ne afɔlemokyea ne anyunlu. 5 Akee ɛbaha ye wɔ Gyihova wɔ Nyamenle ne anyunlu kɛ, ‘Ɛnee me papa le Elamenli+ adendulɛnli* na ɔ nee ye sua nu amra ekyi bie+ hɔdɛnlanle Yigyibiti+ kɛ nyɛvolɛ. Noko ɔyɛle maanle kpole mɔɔ anwo zonle na ɔ nwo yɛle se wɔ ɛkɛ.+ 6 Na Yigyibitima hilele yɛ nyane na bɛsisile yɛ na bɛmaanle yɛyɛle akɛlɛ gyima.+ 7 Yemɔti yɛzunle yɛvɛlɛle Gyihova, yɛ nenyia mɔ Nyamenle ne, na Gyihova dele yɛ ne na ɔnwunle yɛ amaneɛnwunlɛ nee yɛ ngyegyelɛ nee kɛzi bɛlɛsisi yɛ la.+ 8 Akee Gyihova luale ɛsalɛ mɔɔ tumi wɔ nu nee ɛsalɛ mɔɔ bɛdende la+ nee ninyɛne mgbole nee sɛkɛlɛneɛ yɛɛ nwanwane ninyɛne+ zo yele yɛ vile Yigyibiti. 9 Akee ɔvale yɛ ɔrale ɛke na ɔvale azɛlɛ ɛhye mɔɔ meleke nee wolɛ se zolɛ la ɔmaanle yɛ.+ 10 Ɔti meva azɛlɛ ne mɔɔ Gyihova ɛva ɛmaa me la azo ma mɔɔ limoa la mera.’+ “Fa sie Gyihova wɔ Nyamenle ne anyunlu na bɔ ɛ ti aze wɔ Gyihova wɔ Nyamenle ne anyunlu. 11 Akee ɛdawɔ nee Livaenli yɛɛ ɛyɛvolɛ mɔɔ ɔ nee bɛ de la bali fɛlɛko wɔ ninyɛne mgbalɛ mɔɔ Gyihova wɔ Nyamenle ne ɛva ɛmaa ɛdawɔ nee wɔ sua nu amra la anwo.+ 12 “Saa ɛvolɛ ne mɔɔ tɔ zo nsa, mɔɔ le ngyɛnu bulu anu ko ɛvolɛ ne la dwu na ɛfa wɔ ngyɛnu bulu anu ko ne amuala ɛba a,+ ɛbava wɔamaa Livaenli, ɛyɛvolɛ, arisa* yɛɛ kunlavolɛ, na bɛbali bɛ ko ayi wɔ bɛ azuamgbole ne mɔ azo.*+ 13 Akee ɛbaha ye wɔ Gyihova wɔ Nyamenle ne anyunlu kɛ, ‘Meye ndoboa nwuanzanwuanza ne mevi me sua nu na meva memaa Livaenli, ɛyɛvolɛ, arisa yɛɛ kunlavolɛ,+ kɛ mɔɔ ɛhanle ɛhilele me la. Meando wɔ mɛla ne yɛɛ meambu me nye meangua zo. 14 Meanli bie wɔ mekɛ mɔɔ melɛdi nyane la yɛɛ meanye bie wɔ mekɛ mɔɔ me nwo ɛnde la yɛɛ meanva bie meammaa mowuamra. Medie Gyihova me Nyamenle ne ane na meyɛ debie biala mɔɔ ɛhanle ɛhilele me la. 15 Akee ɛvi anwuma lɔ, ɛleka mɔɔ ɛde la, to ɛ nye nea na yila wɔ menli Yizilayɛma nee azɛlɛ ne mɔɔ wɔva wɔmaa yɛ,+ azɛlɛ mɔɔ meleke nee wolɛ se zolɛ+ kɛ mɔɔ ɛvale ɛbɔle yɛ nenyia mɔ ɛwɔkɛ la.’+ 16 “Ɛnɛ kenle ye, Gyihova wɔ Nyamenle ne ɛlɛka ahile wɔ kɛ ɛli mɛla nee adehilelɛ ɛhye mɔ azo. Fa wɔ ahonle muala+ nee wɔ ɛkɛla* muala di zo na fa bɔ wɔ ɛbɛla. 17 Ɛnɛ Gyihova ɛmaa bɛde kɛ saa bɛdua ye ndenle ne mɔ anu na bɛdi ye ngyehyɛleɛ,+ ye mɛla+ nee ye adehilelɛ+ ne mɔ azo na bɛtie ɔ ne a, ɔbayɛ bɛ Nyamenle. 18 Gyihova noko ɛde edwɛkɛ mɔɔ bɛha ye ɛnɛ kɛ bɛbayɛ ye menli, ye agyapadeɛ titili,*+ kɛ mɔɔ ɔbɔle bɛ ɛwɔkɛ la na bɛbali ye mɛla ne mɔ kɔsɔɔti azo 19 na ɔbakpogya bɛ zo yeadɛla maanle maanle mɔɔ yebɔ la amuala,+ bɛbaye bɛ ayɛlɛ na bɛalie duma na bɛawula bɛ anyunlunyia wɔ mekɛ mɔɔ bɛbayɛ menli nwuanzanwuanza bɛamaa Gyihova bɛ Nyamenle ne+ kɛ mɔɔ yebɔ nwolɛ ɛwɔkɛ la.”\n^ Hibulu aneɛ nu, “bakama.”\n^ Anzɛɛ ɔkola ɔkile, “mɔɔ ɛlɛwu.”\n^ Hibulu aneɛ nu, “bɛ nlenkɛ mgbole ne mɔ anloa.”


Nihɛmaya 8 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albania Mumule Aneɛ Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumule Aneɛ Bengali Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish Finnish Mumule Aneɛ Flemish Mumule Aneɛ French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Melanesia Mumule Aneɛ Mexico Mumule Aneɛ Motu Mozambique Mumule Aneɛ Myanmar Myanmar Mumule Aneɛ Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Mumule Aneɛ Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkey Mumule Aneɛ Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietname Mumule Aneɛ Vietnamese Waray-Waray Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nBɛgengale Mɛla ne na bɛhilehilele nu bɛhilele menli ne (1-12)\nBɛlile Kpɔda Bo Ɛdɛnlanlɛ ɛvoyia ne (13-18)\n8 Na menli ne amuala liele dole nu na bɛyiale gua ne azo wɔ Nzule Anlenkɛ Kpole ne+ anyunlu, na bɛzele kɛlɛhɛlɛvolɛ Ɛzela+ kɛ ɔva buluku ne mɔɔ Mosisi Mɛla ne+ mɔɔ Gyihova vale maanle Yizilayɛma+ kɛ bɛli zo wɔ nu la ɔrɛla. 2 Ɔti ɛsɔfo Ɛzela vale Mɛla ne rale asafo ne anyunlu,+ ɛleka mɔɔ mrenyia, mraalɛ nee bɛdabɛ mɔɔ bɛkola bɛtie edwɛkɛ na bɛte ɔ bo kɔsɔɔti ɛyia la, wɔ siane ne mɔɔ tɔ zo nsuu+ la kenle mɔɔ limoa la anu. 3 Na ɔgengale ye kpole+ wɔ gua ne azo wɔ Nzule Anlenkɛ Kpole ne anyunlu, ɔvi aleɛbahye ɔhɔdwule sɛnzɛngyinla ɔhilele mrenyia, mraalɛ nee bɛdabɛ mɔɔ bɛkola bɛte edwɛkɛ bo la amuala; na menli ne diele Mɛla buluku ne anu edwɛkɛ ne kpalɛ.+ 4 Na ɛnee kɛlɛhɛlɛvolɛ Ɛzela gyi taboa bama bie mɔɔ ayia ne ati bɛyɛle la azo; na ɛnee Matetaya, Hyima, Anaya, Yulaya, Helekaya nee Meeyasaya gyi ye fema zo; yɛɛ Pɛdaya, Mehyeeyɛle, Malekaegya,+ Heehyɛm, Hahye-badena, Zɛkalaya nee Mɛhyɛlam noko gyi ye bɛne zo. 5 Mɔɔ Ɛzela bukele buluku ne anu la menli ne kɔsɔɔti nwunle ye ɔluakɛ ɛnee ɔwɔ anwuma ɔtɛla menli ne amuala. Mɔɔ ɔbukele nu la, menli ne kɔsɔɔti dwazole gyinlanle. 6 Akee Ɛzela yele nɔhalɛ Nyamenle Gyihova, Mɔɔ le bedevinli la ayɛlɛ, na menli ne kɔsɔɔti liele zo “Amen!* Amen!”+ na bɛmemaanle bɛ sa zo. Bɛhotole Gyihova anyunlu na bɛbutubutule bɛ nyunlu aze. 7 Na Gyɛhyua, Beenae, Hyɛlibaya,+ Gyeemen, Akɛbe, Hyabɛtae, Hodaya, Meeyasaya, Kɛlaeta, Azalaya, Dwozabade,+ Heenan nee Pɛlaya mɔɔ bɛle Livaema la hilehilele Mɛla ne anu hilele menli ne+ wɔ mekɛ mɔɔ ɛnee menli ne gyigyi ɛkɛ ne la. 8 Na bɛdoale zo bɛgengale buluku ne mɔɔ nɔhalɛ Nyamenle ne Mɛla ne wɔ nu la kpole, bɛhilehilele nu kpalɛ bɛmaanle nuhua lale ɛkɛ ne wienyi; yemɔti bɛboale menli ne bɛmaanle bɛdele mɔɔ bɛgengale la abo.*+ 9 Na Nihɛmaya mɔɔ ɛnee le amɛnlado* wɔ zɔhane mekɛ ne, Ɛzela+ mɔɔ ɛnee le ɛsɔfo nee kɛlɛhɛlɛvolɛ nee Livaema mɔɔ ɛlɛkilehile menli ne la, zele menli ne amuala kɛ: “Ɛnɛ kenle ye le kenle nwuanzanwuanza maa Gyihova yɛ Nyamenle ne.+ Bɛmmadi nyane yɛɛ bɛmmasu.” Ɔluakɛ ɛnee menli ne kɔsɔɔti ɛlɛsu wɔ mekɛ mɔɔ bɛdele Mɛla ne anu edwɛkɛ ne la. 10 Ɔzele bɛ kɛ: Bɛhɔ, bɛhɔli aleɛ mɔɔ yɛ fɛ* kpalɛ la na bɛnlo debie menlemenle, na bɛva aleɛ ne bie+ bɛmaa bɛdabɛ mɔɔ bɛnlɛ bie la; ɔluakɛ ɛnɛ kenle ye le kenle nwuanzanwuanza maa yɛ Awulae, bɛmmadi nyane, ɔluakɛ fɛlɛkolilɛ ne mɔɔ Gyihova fa maa la le bɛ anwosesebɛ.”* 11 Na ɛnee Livaema ne ɛlɛkyekye menli ne kɔsɔɔti arɛle kɛ: “Bɛmmasu! ɔluakɛ ɛnɛ kenle ye le kenle nwuanzanwuanza, yɛɛ bɛmmadi nyane.” 12 Ɔti menli ne kɔsɔɔti hɔlile na bɛnlonle na bɛvale aleɛ ne bie bɛmaanle awie mɔ, na bɛ nye liele kpole kpalɛ,+ ɔluakɛ bɛdele edwɛkɛ ne mɔɔ bɛhanle bɛhilele bɛ la abo.+ 13 Ye kenle nwiɔ ne azo, mbusua mgbanyima kɔsɔɔti, ɛsɔfoma nee Livaema boɔboale bɛ nloa hɔle kɛlɛhɛlɛvolɛ Ɛzela anwo ɛkɛ amaa bɛade Mɛla ne anu edwɛkɛ ne abo kpalɛ. 14 Na bɛnwunle kɛ bɛhɛlɛ ye wɔ Mɛla ne anu kɛ Gyihova luale Mosisi anwo zo hanle kɛ saa bɛlɛdi siane nsuu ɛvoyia ne a, ɔwɔ kɛ Yizilayɛma tɛnlɛdɛnla kpɔda bo,+ 15 na ɔwɔ kɛ bɛbɔ ye nolo+ na bɛka ye wɔ bɛ azuamgbole kɔsɔɔti nee Gyɛlusalɛm azo kɛ: “Bɛhɔ awoka ne mɔ azo bɛhɔkpondɛ ɔlivi mbaka nya, paane mbaka nya, mɛtɛle nya nee arɛlɛ mrɛlakɛ nee mbaka gyɛne nya bɛva bɛrabo kpɔda kɛ mɔɔ bɛhɛlɛ ye la.” 16 Ɔti menli ne hɔvale bie rale na bɛvale bɛbole kpɔda wɔ bɛ azua ne mɔ ati zo, wɔ bɛ alienwo ɛkɛ, wɔ nɔhalɛ Nyamenle ne sua ne alienwo ɛkɛ,+ wɔ gua zo wɔ Nzule Anlenkɛ Kpole ne+ yɛɛ Yifelaem Anlenkɛ Kpole ne+ anwo ɛkɛ. 17 Ɛhye ati, menli mɔɔ vi akɛlɛzonlenlɛ nu rale la kɔsɔɔti bole kpɔda na bɛdɛnlɛdɛnlanle kpɔda bo, ɔluakɛ Yizilayɛma ɛtɛyɛle ɛhye bie ɛlɛ ɔvi Nɛn ara Dwɔhyua+ mekɛ zo too badwu kenle zɔhane, na bɛ nye liele kpole kpalɛ.+ 18 Ɔvi kenle mɔɔ limoa kɔdwu kenle mɔɔ li awieleɛ la, ɛnee bɛkenga nɔhalɛ Nyamenle ne Mɛla buluku ne kenle ko biala.+ Na bɛlile ɛvoyia ne kenle nsuu, na ye kenle mɔtwɛ ne azo, bɛyɛle ayia nwuanzanwuanza, kɛ mɔɔ mɛla ne se la.+\n^ Anzɛɛ “bɛmaanle ndelebɛbo rale ɛgengalɛ ne anu.”\n^ Hibulu aneɛ nu, “ninyɛne mɔɔ ɛlɔ.”


17 Anwumabɔvolɛma nsuu ne mɔɔ dedɛ ahyɛnze nsuu ne la anu ko rale na ɔzele me kɛ: “Bɛla maa mengile wɔ tuutuunli kpole ne mɔɔ de nzule dɔɔnwo ne azo la ndɛnebualɛ ne, 2 azɛlɛ ye azo arelemgbunli nee ye ɛbɔ adwɔmane ɛbɛla,* na menli mɔɔ de azɛlɛ ye azo la ɛnlo ye adwɔmane ɛbɛla* nza ne ɛbo.” 3 Na ɔluale sunsum ne tumi zo ɔvale me ɔhɔle fienemgbole bie anu. Na menwunle raalɛ bie kɛ ɔde nane kɔkɔlɛ anwo ɛzulolɛ bie mɔɔ munzule aluma wɔ ɔ nwo amuala, ɔ ti le nsuu na ɔlɛ mɛne bulu la azo. 4 Raalɛ ne wula tɛladeɛ kɔkɔlɛ nee buluwu nee yɛlo mɔɔ ɛli afonla la, na yeva nvutuke nee ezukoa awolɛ nee avikpa yeziezie ɔ nwo, na ɔlɛ nvutuke kanrɛlɛ mɔɔ kyibadeɛ nee ye adwɔmane ɛbɛla* ninyɛne mɔɔ anwo ɛnde ɛyi ye tɛkɛɛ la wɔ ɔ sa nu. 5 Bɛhɛlɛ duma bie mɔɔ le fealeranu edwɛkɛ la wɔ ɔ nwoma azo kɛ: “Babelɔn Kpole, tuutuuma nee azɛlɛ ye azo kyibadeɛ bɛ nli.” 6 Na menwunle kɛ nwuanzanwuanzama mogya nee Gyisɛse alasevolɛ mogya ɛmaa raalɛ ne ɛbo. Mɔɔ menwunle ye la, ɔzinle me nwo kpole. 7 Ɔti anwumabɔvolɛ ne zele me kɛ: “Kɛmɔti a yezi ɛ nwo ɛ? Mebaha raalɛ ne nee nane ne mɔɔ ɔde ɔ nwo zo mɔɔ ɔ ti le nsuu na ɔlɛ mɛne bulu ne la anwo fealeranu edwɛkɛ meahile wɔ: 8 Nane ne mɔɔ ɛnwunle ye la, ɛnee wɔ ɛkɛ, noko ɔnle ɛkɛ, na ɔbavi kuma kuloonwu ne anu yeavinde, na yeahɔ ɛzɛkyelɛ nu. Na menli mɔɔ de azɛlɛ ye azo—bɛdabɛ mɔɔ bɛangɛlɛ bɛ aluma wɔ ngoane buluku ne anu ɔvi mekɛ mɔɔ bɛbɔle ewiade la—nwu kɛzi ɛnee nane ne wɔ ɛkɛ, noko ɔnle ɛkɛ, na ɔbara bieko la a, ɔbazi bɛ nwo. 9 “Ɛhye hyia adwenle nee nrɛlɛbɛ: Adile nsuu ne le awoka nsuu mɔɔ raalɛ ne de zolɛ a. 10 Na bɛle arelemgbunli nsuu: Nnu ɛdɔ aze, ko wɔ ɛkɛ, na ko ne mɔɔ ɛha la bɔ zo mɔɔ ɔbara a; noko saa ɔba a, ɔwɔ kɛ ɔtɛnla ɛkɛ ne mekɛ ekyi. 11 Na nane ne mɔɔ ɛnee wɔ ɛkɛ noko ɔnle ɛkɛ la, eza le belemgbunli mɔɔ tɔ zo mɔtwɛ, na ɔvi nsuu ne anu a ɔrale a, na ɔkɔ ɛzɛkyelɛ nu. 12 “Mɛne bulu ne mɔɔ ɛnwunle bɛ la le arelemgbunli bulu mɔɔ bɛtɛnyianle bɛ belemgbunlililɛ, noko bɛ nee nane ne banyia tumi kɛ arelemgbunli dɔnehwele ko. 13 Ɛhye mɔ lɛ adwenle ko, ɔti bɛfa bɛ tumi nee bɛ anwosesebɛ bɛmaa nane ne. 14 Bɛ nee Boaneralɛ ne baho, na kɛ mɔɔ ɔle awulae mɔ Awulae nee arelemgbunli Belemgbunli la ati, Boaneralɛ ne bali bɛ nwo zo konim. Bɛdabɛ mɔɔ bɛboka ɔ nwo mɔɔ bɛvɛlɛ bɛ na bɛkpa bɛ na bɛdi nɔhalɛ la noko bali konim.” 15 Ɔzele me kɛ: “Nzule ne mɔɔ ɛnwunle ye, ɛleka mɔɔ tuutuunli ne de la le mbusua nee menli dɔɔnwo nee maanle maanle nee aneɛ ngakyile. 16 Na mɛne bulu ne mɔɔ ɛnwunle bɛ nee nane ne la, ɛhye mɔ bakpɔ tuutuunli ne na bɛalie ɔ nwo ninyɛne bɛamaa yealɛ ɔ nwo zɔ, na bɛbali ye nwonane na bɛava senle bayela ye bɔkɔɔ. 17 Ɔluakɛ Nyamenle ɛva ɛwula bɛ ahonle nu kɛ bɛmaa ye nzuzulɛ ɛrɛla nu, ɛhɛe, kɛ bɛyɛ adwenle ko na bɛva bɛ belemgbunlililɛ ne bɛmaa nane ne, kɔkpula kɛ Nyamenle edwɛkɛ ne bara nu. 18 Na raalɛ ne mɔɔ ɛnwunle ye la a le suakpole ne mɔɔ di azɛlɛ ye azo arelemgbunli nwo zo tumi la.”


Hibuluma 3 | Yintanɛte Zo Baebolo | Ewiade Fofolɛ Ngilebɛbo\nKɔmaa Hibuluma 3:1-19\nGyisɛse le kpole tɛla Mosisi (1-6)\nNyamenle yɛle ninyɛne kɔsɔɔti (4)\nDiedi mɔɔ bɛnlɛ la anwo kɔkɔbɔlɛ (7-19)\n“Ɛnɛ saa bɛte ɔ ne a” (7, 15)\n3 Zɔhane ati, mediema mɔɔ bɛle nwuanzanwuanza, mɔɔ bɛvɛlɛ bɛ kɛ bɛbahɔ anwuma la,+ bɛdwenle ɛzoanvolɛ nee ɛsɔfo kpanyinli ne mɔɔ yɛdie ye yɛto nu* la anwo—Gyisɛse.+ 2 Ɔlile nɔhalɛ ɔmaanle Ahenle mɔɔ kpale ye la,+ kɛ mɔɔ Mosisi noko lile nɔhalɛ wɔ Ahenle zɔhane sua nu ɛkɛ ne amuala la.+ 3 Ɔluakɛ bɛbu ye* kɛ ɔfɛta anyunlunyia+ ɔtɛla Mosisi, ɔluakɛ awie mɔɔ si sua la lɛ enililɛ tɛla sua mumua ne. 4 Nɔhalɛ nu, sua biala awie a si a, na ahenle mɔɔ yɛle ninyɛne kɔsɔɔti la a le Nyamenle. 5 Mosisi lile nɔhalɛ wɔ Ahenle zɔhane sua nu ɛkɛ ne amuala kɛ sonvolɛ ɔvale ɔlile ninyɛne mɔɔ bɛbaha nwolɛ edwɛkɛ nzinlii la anwo daselɛ, 6 na Kelaese ɛdeɛ, ɔlile nɔhalɛ kɛ ralɛ+ na ɔnleanle Nyamenle sua ne azo. Nɔhalɛ nu, yɛle Ye sua,+ noko kyesɛ yɛkɔ zo yɛtendɛ mɔɔ yɛnzulo na yɛsɔ yɛ anyelazo ne mɔɔ yɛfa yɛtu yɛ nwo la anu kpundii yɛkɔ awieleɛ. 7 Ɛhye ati, kɛ mɔɔ sunsum nwuanzanwuanza ne ka kɛ,+ “Ɛnɛ saa bɛte ɔ ne a, 8 bɛmmakpunli bɛ ahonle kɛ mekɛ mɔɔ bɛhanle me ɛya kpole, kɛ kenle mɔɔ bɛzɔle me bɛnleanle wɔ fienemgbole ne anu,+ 9 ɛleka mɔɔ bɛ nenyia mɔ nwunle me gyima ne mɔ ɛvolɛ 40 noko bɛgyegyele me na bɛzɔle me bɛnleanle la.+ 10 Ɛhye ati a menvale awolɛndoazo zɔhane anwo ɛya na menganle kɛ: ‘Bɛminli wɔ bɛ ahonle nu dahuu, na bɛtɛnwunle me ndenle ne mɔ’ la. 11 Ɔti menvale ɛya na menganle ndane kɛ: ‘Bɛnrɛwolo me ɛnwomenlelielɛ ne anu.’”+ 12 Mediema, bɛnlea boɛ, amaa bɛ nuhua bie annyia ahonle ɛtane mɔɔ ɛnlɛ diedi, ɔluakɛ yehwe ɔ nwo yevi tease Nyamenle ne anwo la ati;+ 13 emomu bɛhɔ zo bɛmaa bɛ nwo anwosesebɛ alehyenlɛ biala, wɔ mekɛ ala mɔɔ bɛfɛlɛ ye “Ɛnɛ”+ la, amaa ɛtane mɛlɛbɛla ne ammaa bɛ nuhua biala amkpunli ye ahonle. 14 Ɔluakɛ saa yɛbanyia mɔɔ Kelaese ɛnyia la bie a, kyesɛ yɛsɔ anwodozo mɔɔ yɛnyianle ye mɔlebɛbo ne la anu kpundii yɛkɔ awieleɛ.+ 15 Bɛhɛlɛ kɛ: “Ɛnɛ saa bɛte ɔ ne a, bɛmmakpunli bɛ ahonle kɛ mekɛ mɔɔ bɛhanle me ɛya kpole la.”+ 16 Ɔluakɛ nwane mɔ a dele Nyamenle ane noko bɛhanle ye ɛya a? Asoo tɛ bɛdabɛ kɔsɔɔti mɔɔ Mosisi yele bɛ vile Yigyibiti la ɔ?+ 17 Bieko, nwane mɔ a Nyamenle vale bɛ nwo ɛya ɛvolɛ 40 a?+ Asoo tɛ bɛdabɛ mɔɔ bɛyɛle ɛtane na bɛwule wɔ fienemgbole ne anu la ɔ?+ 18 Na nwane mɔ a ɔhanle ndane kɛ bɛnrɛwolo ye ɛnwomenlelielɛ ne anu a? Asoo tɛ bɛdabɛ mɔɔ bɛyɛle anzosesebɛ la ɔ? 19 Ɔti yɛnwu kɛ diedi mɔɔ bɛannyia ye la ati a bɛanwolo nu a.+\n^ Anzɛɛ “yɛka ɔ nwo edwɛkɛ.”\n^ Ɛhye kile, Gyisɛse.


Faelimɔn, Ahanra Wɔ Wulomu, Nee Fonehyea Ayile Buluwu Nee Kɔkɔlɛ | Asoo Ɛze\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Maltese Maya Mongolian Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese (Brazil) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Venda Vietnamese Xhosa Yoruba Zulu\nDuzu a ɛnee bɛfa bɛyɛ ahanra wɔ Wulomu maanle ne anu a?\nWulomu kanranli fa to ɔ kɔme\nWɔ Wulomu Maanle ne anu, ɛnee menli dɔɔnwo yɛ ahanra ɔluakɛ sogyama ɛli bɛ nwo zo konim anzɛɛ bɛwua bɛ. Ɛnee bɛtɔne menli mɔɔ bɛkɛhye bɛ la na bɛmba sua nu anzɛɛ bɛnnwu bɛ mbusua bieko.\nƐnee ahanra dɔɔnwo yɛ gyima wɔ manyese ne mɔ anu toonwo bɛwu, noko ɛnee menli mɔɔ yɛ gyima wɔ ɛbɔ nu nee sua nu la ɛdeɛ le kpalɛ. Ɛnee bɛyɛ ye kyengye bɛmaa kanranli fa bulalɛ mɔɔ bɛhɛlɛ zolɛ anzɛɛ debie gyɛne mɔɔ kile kɛ ɔnriandi na awie kye ye kɔmaa ɔ menle a bɛbadua ye kakɛ la to ɔ kɔme. Menli mɔɔ ɛnee bɛta bɛbɔ mɔdenle kɛ bɛbanriadi la, bɛta bɛkɛlɛ ngɛlɛlerakpɔkɛ F mɔɔ kile fugitivus (nriandivolɛ) la wɔ bɛ nwoma azo.\nFaelimɔn Baebolo buluku ne ka ɛzoanvolɛ Pɔɔlo mɔɔ manle Onɛsemɛse mɔɔ nriandile, ziale hɔle ɔ menle Faelimɔn ɛkɛ la anwo edwɛkɛ. Ɛnee Faelimɔn kola dua mɛla adenle zo twe Onɛsemɛse anzo kpole ɛdeɛ, noko Pɔɔlo hanle hilele Faelimɔn kɛ ɔlua ɛlɔlɛ nee agɔnwolɛvalɛ zo ‘ɔlie ye kɛnlɛma.’—Faelimɔn 10, 11, 15-18.\nDuzu ati a tete Fonehyea liele duma wɔ ye ayile buluwu nee kɔkɔlɛ ne anwo a?\nFonehyea mɔɔ bie a ɔbayɛ kɛ ɛnɛ mekɛ ye azo Lebanon la, liele duma wɔ ye ayile buluwu nee kɔkɔlɛ ne mɔɔ bɛyɛ ye wɔ Taya, na bɛvale bɛdonle Taya suakpole ne la anwo. Belemgbunli Sɔlɔmɔn mɔɔ wɔ tete Yizilayɛ la manle bɛvale ‘ndanlɛ buluwu nee fufule’ mɔɔ dwinvolɛ mɔɔ vi Taya yɛle la bɛzieziele ye ɛzonlenlɛ sua ne anu.—2 Edwɛkɛsisilɛ 2:13, 14.\nTaya ayile buluwu nee kɔkɔlɛ ne a ɛnee sonle bolɛ kpalɛ wɔ zɔhane mekɛ ne a, ɔluakɛ ɛnee ɔhyia gyima dɔɔnwo na bɛahola bɛayɛ. Mɔɔ lumua la, ɛnee menli mɔɔ yɛ la fa nyevile nu ɛnlonkoɛ * dɔɔnwo. Ɛnee bɛfa dodo kɛyɛ 12,000 bɛyɛ ayile mɔɔ baza ɛdanlɛ kokye la. Akee, bɛyeye nyevile nu ɛnlonkoɛ ɛhye bɛfi bɛ abonle ne anu amaa bɛ sa aha bɛ nloa nzule ne. Menli mɔɔ yɛ ayile ne la fa ngyenle boka nwo fɔtɔ na bɛrɛlɛ bɛmaa anwoma nee ewia bɔ zo kenle nsa. Bɛwie a bɛfa bɛgua debie nu na bɛfa nyevile bɛto ye ekyii wɔ kenle dɔɔnwo anu.\nWɔ ɛvolɛ dɔɔnwo anu, ɔlua gualilɛ nee maanle mɔɔ bɛhonle bɛvale la azo, Fonehyeama manle bɛ Taya ayile gualilɛ ne hɔle zo yɛɛ ɛnee bɛ ngomekye ala a bɛyɛ a. Bɛnwu bɛ ayile ne anwo ngakyedeɛ wɔ Mɛdetɛlenia Nyevile ne anwo yɛɛ moamoa le kɛ Cádiz, mɔɔ wɔ Spain la.\n^ ɛden. 8 Bɛ abonle ne mɔ ndendenle le enkyi nwiɔ kɔdwu nsa.


KENGA YE WƆ Afrikaans Albanian Amharic Arabic Armenian (West) Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Ecuador Mumule Aneɛ English Estonian Finnish French Garifuna Georgian German Greenlandic Hiligaynon Hungarian Igbo Iloko Indonesian Italian Japanese Kamba Korean Lithuanian Malagasy Malay Mixe (North Central) Mizo Moore Myanmar Norwegian Nzema Ossetian Papiamento (Aruba) Papiamento (Curaçao) Polish Portuguese (Brazil) Portuguese (European) Rarotongan Romanian Russian Samoan Sesotho (Lesotho) Setswana Seychelles Creole Sinhala Slovak Slovenian Spain Mumule Aneɛ Spanish Sranantongo Swahili Swedish Tagalog Talian Tetun Dili Thai Turkish Ukrainian Urdu Vietnamese\n“Bɛbabɔ Edwɛkpa ɛhye mɔɔ fane Anwuma Belemgbunlililɛ ne anwo la nolo wɔ aleɛabo amuala, amaa yeayɛ daselɛlilɛ yeamaa aleɛabo amra kolaa na awieleɛ ne ara.”—MATEYU 24:14.\nMɔɔ Ɔkile: Edwɛkpa kɛlɛvolɛ Luku bɔle amaneɛ kɛ Gyisɛse “hɔkpɔsale azua nee namunamu zo na ɔbɔle Edwɛkpa ne mɔɔ fane Nyamenle Belemgbunlililɛ ne [anwo la] nolo.” (Luku 8:1) Gyisɛse mumua ne hanle kɛ: “Ɔwɔ kɛ mebɔ Edwɛkpa ne mɔɔ fane Nyamenle Belemgbunlililɛ ne anwo la nolo wɔ azua mɔɔ ɛha la azo noko, ɔluakɛ ɛhye ati yɛɛ Nyamenle zoanle me a.” (Luku 4:43) Ɔzoanle ye ɛdoavolɛ ne mɔ wɔ namunamu zo na ɔzele bɛ kɛ bɛbali “me nwo daselɛ . . . bɛahɔdwu aleɛabo ɛleka biala.”—Gyima ne 1:8; Luku 10:1.\nAlumua Keleseɛnema Yɛle Nwolɛ Neazo: Gyisɛse ɛdoavolɛ ne mɔ yɛle mɔɔ ɔhanle ɔhilele bɛ la ndɛndɛ. “Dahuu bɛhɔle Ɛzonlenlɛ Sua ne anu nee azua nu bɛhilehilele na bɛbɔle Edwɛkpa ne mɔɔ fane Gyisɛse anwo la nolo kɛ yemɔ a ɔle Mɛzaya ne a.” (Gyima ne 5:42) Tɛ menli ekpunli ekyi bie ala a yɛle daselɛlilɛ gyima ne a, emomu, asafo ne anu amra kɔsɔɔti. Tetedwɛkɛ kɛlɛvolɛ Neander hanle kɛ “Celsus, awie mɔɔ lumuale hɛlɛle edwɛkɛ tiale Keleseɛnema la liele dole nuhua kɛ menli mɔɔ fa mboane enrinli yɛ gyima, bɛyɛ mgbɔlaboa, bɛyɛ nane nwoma nwo gyima, menli mɔɔ ze nwoma kpole nee mɔɔ bɛangɔ sukulu fee la, bɔle edwɛkɛ ne nolo wɔ anyebolo zo.” Jean Bernardi hɛlɛle ye wɔ ye buluku The Early Centuries of the Church, ne anu kɛ: “Ɛnee ɔwɔ kɛ [Keleseɛnema] kɔka edwɛkɛ ne kile menli wɔ ɛleka biala la. Wɔ adenle nu nee azuamgbole zo, gua zo nee azua nu. Saa bɛtie bɛ anzɛɛ bɛandie bɛ a. . . . Bɛhɔ aleɛabo ɛleka biala.”\nNwane Mɔ A Di Bɛ Neazo Ne Anzi Ɛnɛ A? Anglican ɛsɔfo David Watson hɛlɛle kɛ: “Asɔnema mɔɔ ɛkpo kɛ bɛkɛha edwɛkɛ ne na bɛkɛhilehile menli la a le debie ko mɔɔ ɔti menli anye ɛnlie nyamenle ɛzonlenlɛ nwo ɛnɛ a.” José Luis Pérez Guadalupe hɛlɛle vanenle Evangelicals, Adventists nee awie mɔ anwo wɔ ye buluku Why Are the Catholics Leaving? ne anu kɛ, “bɛngɔ sua nu nee sua nu.” Ɔfane Gyihova Alasevolɛ nwo la, ɔhɛlɛle kɛ: “Bɛkɔ sua nu nee sua nu dahuu.”\nYɛnwu debie kpalɛ ko mɔɔ ɔyɛ anyelielɛ mɔɔ Jonathan Turley nwunle ye la wɔ Cato Supreme Court Review, 2001-2002 ne anu kɛ: “Saa ɛbɔ Gyihova Alasevolɛ duma a, menli dɔɔnwo adwenle ba menli mɔɔ ba yɛ azua nu wɔ mekɛ kpalɛ nu baka edwɛkɛ ne kile yɛ la azo. Tɛ menli mɔɔ bɛmaa bɛahakyi bɛ diedi la angome ati a Gyihova Alasevolɛ vi anlenkɛ nloa bɛkɔ anlenkɛ nloa a, emomu, ɔmaa bɛdabɛ noko bɛ diedi yɛ kpole.”\n[Ɛlɛka wɔ mukelɛ 9]\nWɔnwu Nzonlɛyɛlɛ Ne Ɔ?\nƆlua Ngɛlɛlera ne anu edwɛkɛ mɔɔ yɛzuzu nwo wɔ edwɛkɛ ɛhye mɔ anu la ati, nwane mɔ a ɛsuzu kɛ bɛlɛ nɔhalɛ Keleseɛne Ɛzonlenlɛ nzonlɛyɛlɛ ne ɛnɛ a? Ɔwɔ nuhua kɛ eku anzɛɛ asɔne dɔɔnwo mɔɔ bɛfɛlɛ bɛ nwo Keleseɛnema la wɔ ɛkɛ ɛdeɛ, noko kakye mɔɔ Gyisɛse hanle hilele ye ɛdoavolɛma ne la: “Tɛ awie biala mɔɔ kɛvɛlɛ me kɛ, ‘Awulae, Awulae’ la a banyia Anwuma Belemgbunlililɛ ne a, na bɛdabɛ mɔɔ bɛyɛ mɔɔ Egya mɔɔ wɔ anwuma la kpondɛ kɛ bɛyɛ la a banyia ye a.” (Mateyu 7:21) Menli mɔɔ yɛ Selɛ ne ɛhulolɛdeɛ na bɛlɛ nɔhalɛ Keleseɛne Ɛzonlenlɛ nzonlɛyɛlɛ mɔɔ ɛbanwu bɛ na ɛ nee bɛ abɔ la bahola amaa wɔanyia nyilalɛ mɔɔ ɛnlɛ awieleɛ wɔ Nyamenle Belemgbunlililɛ ne abo. Yɛsɛlɛ wɔ biza Gyihova Dasevolɛ mɔɔ vale magazine ɛhye rɛlɛle wɔ la maa ɔha Nyamenle Belemgbunlililɛ ne nee nyilalɛ mɔɔ ɔbava yeara la anwo edwɛkɛ dɔɔnwo ɔhile wɔ.—Luku 4:43.\nFa nwa awie Fa nwa awie ‘Edwɛkpa Mɔɔ Fane Belemgbunlililɛ Ne Anwo La Nolobɔlɛ’


Bɛlɛ Ɛ Nwo Aze Fea Gyihova Abo—Duzu Ati Yɛɛ Kɛzi Ɛbayɛ Ye Ɛ? | Ɛzinzalɛ Arane\nKENGA YE WƆ Acholi Afrikaans Akha Albanian Altai Amharic Amis Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Bulgarian Cakchiquel (Western) Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Croatian Czech Damara Dangme Danish Douala Drehu Dutch Edo English Esan Estonian Ewe Fijian Finnish Fon French Ga Garifuna Georgian German Giliki Greenlandic Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Ibanag Icelandic Idoma Igbo Igede Iloko Indonesian Italian Italy Mumule Aneɛ Japanese Javanese Kabiye Kabuverdianu Kachin Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kirundi Kisi Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mingrelian Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Palauan Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Samoan Sangir Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zulu\n“Asoo ɔnle kɛ yɛbɛlɛ yɛ nwo aze kpalɛ yɛmaa yɛ sunsum nu Selɛ ne ɔ?”—HIB. 12:9.\nEDWƐNE 9 Gyihova Le Yɛ Belemgbunli!\n1. Duzu ati a ɔwɔ kɛ yɛbɛlɛ yɛ nwo aze yɛfea Gyihova abo a?\nƆWƆ kɛ yɛbɛlɛ yɛ nwo aze * yɛfea Gyihova abo ɔluakɛ ɔdaye a ɔle yɛ Bɔvolɛ a. Kɛmɔ ɔle Bɔvolɛ la ati, ɔlɛ adenle ɔdi mɛla ɔmaa ye abɔdeɛ. (Yek. 4:11) Noko ndelebɛbo bieko mɔɔ hyia mɔɔ ɔti yɛtie Gyihova la a le kɛ, adenle mɔɔ ɔdua zo ɔdi tumi la le kpalɛ tɛla biala. Wɔ alesama tetedwɛkɛ nu, menli dɔɔnwo ɛli bɛ gɔnwo mɔ anwo zo tumi. Saa yɛfa bɛ yɛtoto Gyihova anwo a, yɛnwu kɛ Gyihova le Tumivolɛ mɔɔ ze nrɛlɛbɛ, ɔlɛ ɛlɔlɛ, ɔse anwunvɔne yɛɛ ɔ kunlu yelɛyela ye maa menli mɔɔ ɔdi bɛ nwo zo la ɔtɛla awie biala.—Ade. 34:6; Wlo. 16:27; 1 Dwɔn 4:8.\n2. Ndelebɛbo boni a Hibuluma 12:9-11 maa yɛnyia mɔɔ ɔti yɛbɛlɛ yɛ nwo aze yɛfea Gyihova abo a?\n2 Gyihova kulo kɛ yɛtie ye, tɛ kɛ yɛsulo ye la ati ɔ, emomu ɔluakɛ yɛkulo ye na yɛbu ye kɛ yɛ ɛlɔlɛ Selɛ la ati ɔ. Wɔ kɛlata mɔɔ Pɔɔlo hɛlɛle hɔmaanle Hibuluma la anu, ɔhilehilele nu kɛ ‘yɛbɛlɛ yɛ nwo aze kpalɛ yɛvea yɛ Ze’ ne abo ɔluakɛ ɔkilehile yɛ wɔ yɛ “kpalɛyɛlɛ ti.”—Kenga Hibuluma 12:9-11.\n3. (a) Kɛzi yɛbɛlɛ yɛ nwo aze yɛfea Gyihova abo ɛ? (b) Kpuya boni mɔ a yɛbabua a?\n3 Saa yɛyɛ mɔɔ yɛbahola biala la yɛtie Gyihova wɔ debie biala anu na yɛanva yɛ nwo yɛando yɛ ndelebɛbo zo a, ɛnee yɛlɛbɛlɛ yɛ nwo aze yɛavea ɔ bo. (Mrɛ. 3:5) Saa yɛnwu Gyihova subane ngɛnlɛma ne mɔ a, ɔnrɛyɛ se kɛ yɛbabɛlɛ yɛ nwo aze yɛavea ɔ bo. Duzu ati ɔ? Ɔluakɛ ɔda subane zɔhane mɔ ali wɔ debie biala mɔɔ ɔyɛ la anu. (Edw. 145:9) Mekɛ mɔɔ yɛlɛsukoa Gyihova anwo ninyɛne dɔɔnwo la, ɛlɔlɛ mɔɔ yɛlɛ yɛmaa ye la bayɛ kpole. Yɛɛ saa yɛkulo Gyihova a, ɔngyia kɛ bɛfa ninyɛne mɔɔ ɔwɔ kɛ yɛyɛ nee mɔɔ ɔnle kɛ yɛyɛ la amuala anwo mɛla bɛmaa yɛ. Yɛbɔ mɔdenle biala kɛ yɛbanyia Gyihova adwenle wɔ ninyɛne nwo na yɛahyi ɛtane. (Edw. 97:10) Noko, duzu ati a ɔyɛ a ɔyɛ se kɛ yɛbadie Gyihova ɛ? Na duzu a asafo nu mgbanyima, selɛma nee ninlima bahola azukoa avi Amɛnlado Nihɛmaya; Belemgbunli Devidi yɛɛ Gyisɛse mame Mɛle neazo ne anu a? Yɛbabua kpuya ɛhye mɔ wɔ edwɛkɛ ɛhye anu.\nDEƐMƆTI ƆNLA AZE KƐ YƐBABƐLƐ YƐ NWO AZE YƐAVEA GYIHOVA ABO LA\n4-5. Kɛ mɔɔ Wulomuma 7:21-23 ka la, duzu ati a ɔnla aze kɛ yɛbabɛlɛ yɛ nwo aze yɛavea Gyihova abo ɛ?\n4 Debie mɔɔ limoa mɔɔ ɔti ɔnla aze kɛ yɛbabɛlɛ yɛ nwo aze yɛavea Gyihova abo la a le kɛ bɛva ɛtane nee sinlidɔlɛ bɛwo yɛ. Yemɔti atuadelɛ sunsum wɔ yɛ nwo. Mɔɔ Adam nee Yive dele atua tiale Nyamenle na bɛlile kpalɛ nee ɛtane ɛnwunlɛ baka ne la, bɛkpale ngyinlazo mɔɔ bɛbava bɛayɛ gyima la. (Mɔl. 3:22) Ɛnɛ, menli kpo Gyihova ngyinlazo na bɛsi bɛ ti anwo kpɔkɛ wɔ kpalɛ nee ɛtane nwo.\n5 Wɔ menli bɔbɔ mɔɔ bɛze Gyihova na bɛkulo ye la afoa nu, ɔnla aze kɛ bɛbabɛlɛ bɛ nwo aze bɛavea ɔ bo. Ɛhye bie dole ɛzoanvolɛ Pɔɔlo. (Kenga Wulomuma 7:21-23.) Yɛkulo kɛ yɛyɛ mɔɔ le kpalɛ la wɔ Gyihova anye zo kɛ mɔɔ Pɔɔlo yɛle la. Noko ɔwɔ kɛ yɛbɔ mɔdenle yɛko yɛtia nganeɛ mɔɔ yɛte kɛ yɛyɛ ɛtane la alehyenlɛ biala.\n6-7. Debie mɔɔ tɔ zo nwiɔ mɔɔ ɔti ɔnla aze kɛ yɛbabɛlɛ yɛ nwo aze yɛavea Gyihova abo la a le boni? Maa neazo.\n6 Debie bieko mɔɔ ɔti ɔyɛ se kɛ yɛbabɛlɛ yɛ nwo aze yɛavea Gyihova abo la a le kɛ, amaamuo nee kɛzi bɛtetele yɛ la kola nyia yɛ nwo zo tumi. Sonla nzuzulɛ bie mɔ wɔ ɛkɛ mɔɔ nee Gyihova ɛhulolɛdeɛyɛlɛ ɛnyia a, na ɔnla aze kɛ yɛbahwe yɛ nwo yɛavi nwo. Suzu neazo ko anwo nea.\n7 Wɔ ɛleka dɔɔnwo, bɛta bɛtinlitinli mgbavolɛ nee mbɛlɛra anwo zo kɛ bɛva bɛ mekɛ bɛkpondɛ ɛzukoa dɔɔnwo. Adiema raalɛ bie mɔɔ bɛfɛlɛ ye Mary * la yiale ngyegyelɛ ɛhye bie. Kolaa na yeazukoa Gyihova anwo debie la, ɔhɔle sukulu mɔɔ ɛlie duma wɔ ye maanle ne anu la bie. Mary mbusuafoɔ tinlitinlinle ɔ nwo zo kɛ, ɔyɛ gyima mɔɔ bɛtua ezukoa kpole la. Ɛnee ɔdaye noko ɔ nye die nwo zɔ. Noko mɔɔ ɔzukoale Gyihova anwo debie na ɔhulole ye la, ye bodane hakyile. Noko ɔka kɛ: “Ɔdwu mekɛ ne bie a, menyia gyima mɔɔ bɛtua kakɛ kpalɛ mɔɔ ɔbamaa meanyia ezukoa dɔɔnwo noko ɔnrɛmaa menrɛhola sunsum nu ninyɛne yɛ la anwo adenle. Ɔlua kɛzi bɛtetele me la ati, ɔnla aze kɛ mebaha kɛ kyɛkyɛ. Mesɛlɛ Gyihova kɛ ɔboa me amaa meandɔ ɛhane ɛhye anu na meanyɛ gyima mɔɔ ɔnrɛmaa menrɛhola ye sonle la.”—Mat. 6:24.\n8. Duzu a yɛbazuzu nwo kɛkala a?\n8 Saa yɛbɛlɛ yɛ nwo aze yɛfea Gyihova abo a, ɔboa yɛ. Noko ndelebɛbo kpalɛ bie ati, ɔwɔ kɛ menli mɔɔ lɛ tumi le kɛ asafo nu mgbanyima, selɛma yɛɛ ninlima di Nyamenle adehilelɛ zo. Saa bɛyɛ ɛhye a, ɔboa awie mɔ noko. Bɛmaa yɛzuzu Baebolo nu neazo bie mɔ mɔɔ bamaa yɛava tumi mɔɔ yɛlɛ yɛali gyima wɔ adenle mɔɔ sɔ Gyihova anye azo la anwo.\nMƆƆ ASAFO NU MGBANYIMA BAHOLA AZUKOA AVI NIHƐMAYA ƐKƐ LA\nAsafo nu mgbanyima boa wɔ Belemgbunlililɛ Asalo ɛkɛ ne gyimayɛlɛ nu, kɛ mɔɔ Nihɛmaya noko boale maanle bɛzile Gyɛlusalɛm bane ne bieko la (Nea ɛdendɛkpunli 9-11) *\n9. Tɛnlabelɛ ɛsesebɛ boni a Nihɛmaya hɔle nu a?\n9 Gyihova ɛva gyima mɔɔ anwo hyia la ɛwula asafo nu mgbanyima asa kɛ bɛnlea ye menli ne. (1 Pita 5:2) Asafo nu mgbanyima bahola azukoa ninyɛne dɔɔnwo avi kɛzi Nihɛmaya nee Gyihova menli lile la anu. Kɛ Amɛnlado wɔ Dwuda la, ɛnee Nihɛmaya lɛ tumi kpole. (Nih. 1:11; 2:7, 8; 5:14) Suzu ngyegyelɛ bie mɔ mɔɔ Nihɛmaya yiale la anwo. Ɔdele kɛ menli ne ɛgua ɛzonlenlɛ sua ne anwo evinli yɛɛ bɛmboa Livaema ne wɔ ezukoa afoa nu kɛ mɔɔ Mɛla ne kile la. Ɛnee Dwuuma ne ɛnli Ɛnwomenlelielɛ mɛla ne azo yɛɛ mrenyia bie mɔ gyale mraalɛ mɔɔ sonle awozonle la. Ɛnee ɔwɔ kɛ Amɛnlado Nihɛmaya di tɛnlabelɛ ɛsesebɛ ɛhye anwo gyima.—Nih. 13:4-30.\n10. Kɛzi Nihɛmaya lile tɛnlabelɛ mɔɔ anu yɛ se mɔɔ ɔhɔle nu la anwo gyima ɛ?\n10 Nihɛmaya anva ye tumi ne anli gyima wɔ adenle ɛtane zo yeanli mɛla yeamaa Nyamenle menli ne. Emomu, ɔkpondɛle adehilelɛ ɔvile Gyihova ɛkɛ wɔ asɔneyɛlɛ nu, na ɔhilehilele menli ne Gyihova Mɛla ne. (Nih. 1:4-10; 13:1-3) Eza Nihɛmaya bɛlɛle ɔ nwo aze ɔ nee ɔ mediema ne mɔ bɔle nu yɛle gyima na bɔbɔ ɔboale ɔmaanle bɛdole Gyɛlusalɛm bane ne bieko.—Nih. 4:15.\n11. Kɛ mɔɔ 1 Tɛsalonaekama 2:7, 8 kile la, kɛzi ɔwɔ kɛ asafo nu mgbanyima nee asafo ne anu amra di ɛ?\n11 Bie a ngyegyelɛ mɔɔ ɔwɔ kɛ mgbanyima di nwolɛ gyima la ɛnle kɛ Nihɛmaya ɛdeɛ ne la, noko bɛbahola bɛazukoa ye wɔ ndenle dɔɔnwo azo. Kɛ neazo la, bɛyɛ gyima ɛsesebɛ bɛboa bɛ mediema mrenyia nee mraalɛ. Eza bɛmmaa tumi mɔɔ bɛlɛ la ɛmmaa bɛmmemaa bɛ nwo zo. Emomu bɛ nee asafo ne di wɔ atiakunlukɛnlɛma adenle zo. (Kenga 1 Tɛsalonaekama 2:7, 8.) Ɛlɔlɛ kpole mɔɔ bɛlɛ nee bɛ mɛlɛbɛnwoaze subane ne da ali wɔ kɛzi bɛtendɛ bɛkile awie mɔ la anu. Andrew, asafo nu kpanyinli bie mɔɔ lɛ anwubielɛ la ka kɛ: “Menwu ye kɛ saa kpanyinli bie nee mediema ne mɔ di wɔ atiakunlukɛnlɛma nee ɛlɔlɛ nu a, bɛ nye die kpalɛ. Subane ɛhye mɔ ka asafo ne ɔmaa bɛ nee mgbanyima ne mɔ yɛ ko.” Asafo nu kpanyinli gyɛne mɔɔ bɛfɛlɛ ye Tony mɔɔ ɛzonle ɛhyɛ la ka kɛ: “Mebɔ mɔdenle kɛ mebava folɛdulɛ mɔɔ wɔ Felepaema 2:3 la meayɛ gyima, na dahuu mekulo kɛ mebu awie mɔ kɛ bɛtɛla me. Ɛhye maa mekpo kɛ mebayɛ kyengye.”\n12. Kɛmɔti a ɔhyia kɛ asafo nu mgbanyima bɛlɛ bɛ nwo aze ɛ?\n12 Ɔwɔ kɛ mgbanyima bɛlɛ bɛ nwo aze, kɛ mɔɔ Gyihova bɛlɛ ɔ nwo aze la. Ɔwɔ nuhua kɛ Gyihova le anwuma nee aze Belemgbunli ɛdeɛ, noko “ɔto ɔ nye aze” na “ɔye ehyianli ɔfi ndɛtɛlɛ nu.” (Edw. 18:35; 113:6, 7) Nɔhalɛ nu, Gyihova kyi anwomemaazo nee mgbanyizonlema.—Mrɛ. 16:5.\n13. Duzu ati a ɔwɔ kɛ asafo nu kpanyinli ‘kola komo ɔ tafinlima azo’ a?\n13 Ɔwɔ kɛ asafo nu kpanyinli mɔɔ bɛlɛ ɔ nwo aze fea Gyihova abo la ‘kola komo ɔ tafinlima azo.’ Tɛ ye zɔhane a, ɔbadendɛ ɛtane yeahile awie mɔɔ anli ye eni la. (Gye. 1:26; Gal. 5:14, 15) Andrew mɔɔ yɛlimoa yɛha ɔ nwo edwɛkɛ la ka kɛ: “Ɔyɛ a mete nganeɛ kɛ me nee mediema mɔɔ bɛanla ɛbulɛ ali bɛangile me la ɛli wɔ adenle ɛtane zo. Noko, medwenledwenle nɔhavoma mɔɔ yɛle neazo kpalɛ wɔ Baebolo ne anu la anwo, na ɛhye ɛboa me ɛmaa menwu deɛmɔti mɛlɛbɛnwoaze nee bɛtɛɛyɛlɛ nwo hyia la.” Asafo nu mgbanyima bɛlɛ bɛ nwo aze fea Gyihova abo saa bɛfi ɛlɔlɛ nee atiakunlukɛnlɛma nu bɛtendɛ bɛkile asafo ne anu amra mɔɔ bɛ gɔnwo mɔ asafo nu mgbanyima boka nwo la a.—Kɔl. 4:6.\nMƆƆ SELƐMA BAHOLA AZUKOA AVI BELEMGBUNLI DEVIDI ƐKƐ LA\n14. Gyima boni a Gyihova ɛva ɛmaa selɛma a, na duzu a ɔkpondɛ yeavi bɛ ɛkɛ a?\n14 Gyihova ɛmaa selɛma gyima kɛ abusua ne ati, na Nyamenle anye la kɛ bɛbatete bɛ mra na bɛadenrɛdenrɛ bɛ. (1 Kɔl. 11:3; Ɛfɛ. 6:4) Noko selɛ tumi ne lɛ ye ɛweɛne—ɔbabu mgbonda yeahile Gyihova mɔɔ abusua biala nyia ye duma fi ye ɛkɛ la. (Ɛfɛ. 3:14, 15) Selɛma bɛlɛ bɛ nwo aze fea Gyihova abo, saa bɛfa bɛ tumi bɛyɛ gyima kɛ mɔɔ Nyamenle ɛhile la a. Bɛbahola bɛazukoa dɔɔnwo bɛavi Belemgbunli Devidi neazo ne anu.\nƆwɔ kɛ Kilisiene selɛ asɔneyɛlɛ maa ɔda ali kɛ ɔbɛlɛ ɔ nwo aze (Nea ɛdendɛkpunli 15-16) *\n15. Kɛzi Belemgbunli Devidi yɛle neazo kpalɛ maanle selɛma ɛ?\n15 Gyihova kpale Devidi kɛ ye abusua ne yɛɛ Yizilayɛ maanle ne ati. Kɛ belemgbunli la, ɛnee Devidi lɛ tumi kpole. Ɛnee ɔdwu mekɛ ne bie a, ɔfa ɔdi gyima wɔ adenle ɛtane zo, yɛɛ ɔyɛle nvonleɛ mgbole. (2 Sa. 11:14, 15) Noko ɔliele Gyihova ndeanlɛ ɔdole nu ɔhilele kɛ ɔbɛlɛ ɔ nwo aze ɔfea Gyihova abo. Ɔvile ahonle nu ɔzɛlɛle Gyihova. Yɛɛ ɔbɔle mɔdenle kpalɛ ɔvale Gyihova folɛdulɛ ɔyɛle gyima. (Edw. 51:1-4) Bieko, ɔbɛlɛle ɔ nwo aze ɔdiele folɛ mɔɔ awie mɔ mɔɔ mraalɛ boka nwo dule ye la. (1 Sa. 19:11, 12; 25:32, 33) Devidi zukoale debie vile ye nvonleɛ nu yɛɛ ɔvale ye adwenle ɔziele Gyihova ɛzonlenlɛ zo.\n16. Ɛzukoalɛdeɛ boni mɔ a selɛma bahola anyia avi Devidi edwɛkɛ ne anu a?\n16 Suzu ɛzukoalɛdeɛ bie mɔ mɔɔ selɛma bahola anyia avi Belemgbunli Devidi ɛkɛ la anwo: Mmafa tumi mɔɔ Gyihova ɛva ɛmaa wɔ la ɛdi gyima wɔ adenle ɛtane zo. Die wɔ nvonleɛ to nu na tie folɛ mɔɔ gyi Baebolo ne azo mɔɔ awie mɔ kɛdu wɔ la. Saa ɛyɛ zɔ a, wɔ abusua ne bala ɛbulɛ ali ahile wɔ ɔlua wɔ mɛlɛbɛnwoaze ti. Saa ɛlɛdi wɔ abusua ne anyunlu wɔ asɔneyɛlɛ nu a, fi ahonle nu tendɛ kile Gyihova na maa bɛnwu kɛ ɛfa ɛ nwo ɛto ɔ nwo zo. Mɔɔ hyia kpalɛ la, fa Gyihova ɛzonlenlɛ dimoa wɔ ɛbɛlabɔlɛ nu. (Mɛla 6:6-9) Ahyɛlɛdeɛ mɔɔ sonle bolɛ kpalɛ mɔɔ ɛbahola wɔava wɔamaa wɔ abusua ne la ko a le neazo kpalɛ mɔɔ ɛbayɛ la.\nMƆƆ NINLIMA BAHOLA AZUKOA AVI MƐLE ƐKƐ LA\n17. Gyima boni a Gyihova ɛva ɛmaa ninlima a?\n17 Gyihova ɛmaa ninlima gyima mɔɔ anwo hyia la wɔ abusua ne anu, na bɛlɛ tumi wɔ bɛ mra ne mɔ anwo zo. (Mrɛ. 6:20) Nɔhalɛ nu, ninlima kola nyia bɛ mra nwo zo tumi kpalɛ wɔ bɛ ngoane mekɛ kɔsɔɔti anu. (Mrɛ. 22:6) Yɛ mɔɔ ninlima bahola azukoa avi Gyisɛse mame Mɛle ɛkɛ la nzonlɛ.\n18-19. Duzu a ninlima bahola azukoa avi Mɛle neazo ne anu a?\n18 Ɛnee Mɛle ze Ngɛlɛlera ne anu kpalɛ. Ɔnyianle ɛbulɛ kpole ɔmaanle Gyihova yɛɛ ɔ nee ye nyianle agɔnwolɛvalɛ mɔɔ anu yɛ se. Ɛnee ɔlɛ ɛhulolɛ kɛ ɔbava Gyihova adehilelɛ yeayɛ gyima, ɔnva nwo kɛ ɛhye bahakyi ye ɛbɛlabɔlɛ bɔkɔɔ la.—Luku 1:35-38, 46-55.\nSaa ninli ɛvɛ anzɛɛ ɔfa ɛya bɔbɔ a, ɔwɔ kɛ ɔbɔ mɔdenle kpalɛ kɛ ɔbala ɛlɔlɛ ali yeahile ye abusua ne anu amra (Nea ɛdendɛkpunli 19) *\n19 Ninlima, bɛbahola bɛazukoa Mɛle wɔ ndenle dɔɔnwo azo. Adenle boni azo? Mɔɔ limoa, ɔlua agɔnwolɛvalɛ mɔɔ bɛ nee Gyihova lɛ mɔɔ bɛbabɔ nwolɛ bane ɔlua Baebolo ɛzukoalɛ nee asɔne mɔɔ bɛbayɛ ye dahuu la azo. Mɔɔ tɔ zo nwiɔ, ɔlua bɛ ɛhulolɛ nu mɔɔ bɛbavi bɛayɛ nzenzaleɛ amaa Gyihova anye alie la azo. Kɛ neazo la, bie a awovolɛ mɔɔ ɔngyɛ na bɛava ɛya yɛɛ bɛndendɛ kɛnlɛma bɛngile bɛ mra la a tetele wɔ a. Yemɔti bie a ɛhye maa ɛte nganeɛ kɛ nvonleɛ biala ɛnle nwo, na kɛ bɛtete ngakula la ɛne. Mɔɔ ɛzukoale Gyihova ngyinlazo ne mɔ ɛwiele bɔbɔ la, bie a ɔyɛ wɔ se kɛ ɛbazie ɛ nwo dii na wɔanyia ɛ mra anwo abotane, titili wɔ mekɛ mɔɔ wɔvɛ la. (Ɛfɛ. 4:31) Saa ɔba ye zɛhae a, ɔwɔ kɛ ɛsɛlɛ Gyihova kɛ ɔboa wɔ. Ninli bie mɔɔ bɛfɛlɛ ye Lydia la ka kɛ: “Ɔdwu mekɛ ne bie a, meyɛ asɔne ɛsesebɛ amaa meanva ɛya meanga edwɛkɛ ɛtane wɔ mekɛ mɔɔ me ra nrenyia ne bayɛ anzosesebɛ la. Ɔyɛ bɔbɔ na saa melɛka edwɛkɛ bie a, me nloa ɛmpe, megyinla na meyɛ asɔne wɔ me ti anu kɛ Gyihova ɛboa me. Asɔneyɛlɛ maa mesie me nwo dii.”—Edw. 37:5.\n20. Ngyegyelɛ boni a ninlima bie mɔ lɛ a, na kɛzi bɛbahola bɛali zo ɛ?\n20 Ngyegyelɛ bieko mɔɔ ninlima bie mɔ yia la a le kɛ, ɔyɛ se kɛ bɛbala ɛlɔlɛ ali bɛahile bɛ mra. (Tae. 2:3, 4) Bie mɔ awovolɛ anla ɛlɔlɛ ali angile bɛ wɔ bɛ ngakula nu. Saa ɔle zɔ wɔ wɔ afoa nu a, ɛnee mmayɛ nvonleɛ mɔɔ wɔ awovolɛ yɛle la bie. Ninli mɔɔ bɛlɛ ɔ nwo aze fea Gyihova abo la sukoa kɛ ɔbala ɛlɔlɛ ali yeahile ɔ mra. Bie a ɔbayɛ se kɛ ɔbahakyi kɛzi ɔdwenle, ɔte nganeɛ nee kɛzi ɔyɛ ye ninyɛne la. Noko ɔbayɛ boɛ, na nzenzaleɛ ɛhye baboa ɔ nee ye abusua ne.\nKƆ ZO BƐLƐ Ɛ NWO AZE FEA GYIHOVA ABO\n21-22. Kɛ mɔɔ Ayezaya 65:13, 14 kile la, saa yɛbɛlɛ yɛ nwo aze yɛfea Gyihova abo a, nyilalɛ boni mɔ a yɛbanyia a?\n21 Ɛnee Belemgbunli Devidi ze kɛ nvasoɛ wɔ zo kɛ ɔbabɛlɛ ɔ nwo aze yeavea Gyihova abo. Ɔhɛlɛle kɛ: ‘Gyihova ngyehyɛleɛ ne mɔ le fɔɔnwo, ɔmaa ahonle di fɛlɛko; Gyihova mɛla ne anwo te, ɔmaa ndelebɛbo yɛ gyima. Bɛkakyehakye medame, wɔ sonvolɛ; zolɛlilɛ le nyilalɛ kpole.’ (Edw. 19:8, 11) Ɛnɛ, yɛkola yɛnwu ngakyile kpole mɔɔ wɔ menli mɔɔ bɛbɛlɛ bɛ nwo aze bɛfea Gyihova abo yɛɛ menli mɔɔ ɛndie ye folɛdulɛ la anu. Menli mɔɔ bɛbɛlɛ bɛ nwo aze bɛfea Gyihova abo la ‘bavi ahonle kpalɛ nu ava fɛlɛkolilɛ adeɛdea nu.’—Kenga Ayezaya 65:13, 14.\n22 Saa asafo nu mgbanyima, selɛma nee ninlima bɛlɛ bɛ nwo aze fea Gyihova abo a, bɛ ɛbɛlabɔlɛ wie bɛ boɛ, bɛ mbusua anye die na koyɛlɛ ba asafo ne anu. Mɔɔ hyia kpalɛ la, bɛmaa Gyihova anye die. (Mrɛ. 27:11) Nea anyelielɛ kpole mɔɔ yɛbahola yɛanyia a!\nKɛmɔti a ɔyɛ a ɔnla aze kɛ yɛbabɛlɛ yɛ nwo aze yɛavea Gyihova abo ɛ?\nNdenle boni mɔ azo a asafo nu mgbanyima, selɛma nee ninlima bahola abɛlɛ bɛ nwo aze avea Gyihova abo a?\nSaa yɛkɔ zo yɛbɛlɛ yɛ nwo aze yɛfea Gyihova abo a, duzu a bavi nu ara a?\nEDWƐNE 123 Bɛlɛ Ɛ Nwo Aze Maa Teokelase Ngyehyɛleɛ\n^ ɛden. 5 Edwɛkɛ ɛhye bamaa yɛanwu deɛmɔti ɔwɔ kɛ yɛbɛlɛ yɛ nwo aze yɛfea Gyihova abo la. Eza ɔbamaa yɛanwu mɔɔ asafo nu mgbanyima, selɛma yɛɛ ninlima mɔɔ bɛlɛ tumi bahola azukoa avi Amɛnlado Nihɛmaya; Belemgbunli Devidi yɛɛ Gyisɛse mame Mɛle neazo ne anu la.\n^ ɛden. 1 EDWƐKƐ MƆƆ BƐHILEHILE NU: Menli dɔɔnwo anye ɛnlie nwo kɛ bɛbabɛlɛ bɛ nwo aze bɛavea awie abo, bɛte nganeɛ kɛ bɛbatinlitinli bɛ nwo zo bɛamaa bɛayɛ tieyɛ. Noko, wɔ Nyamenle menli afoa nu, bɛkpa kɛ bɛbadie Nyamenle, yemɔti bɛnde nganeɛ kɛ Nyamenle ɛlɛtinlitinli bɛ nwo zo kɛ bɛbɛlɛ bɛ nwo aze bɛvea ɔ bo.\n^ ɛden. 7 Bɛhakyi aluma bie mɔ wɔ edwɛkɛ ɛhye anu.\n^ ɛden. 62 NVONINLI NWO EDWƐKƐ: Kɛ mɔɔ Nihɛmaya boale maanle bɛzile Gyɛlusalɛm bane ne bieko la, asafo nu kpanyinli bie nee ɔ ra nrenyia ɛlɛyɛ gyima wɔ Belemgbunlililɛ Asalo.\n^ ɛden. 64 NVONINLI NWO EDWƐKƐ: Selɛ bie ɛlɛdi ye abusua ne anyunlu wɔ asɔneyɛlɛ nu, na ɔlɛfi ahonle nu yeadendɛ yeahile Gyihova.\n^ ɛden. 66 NVONINLI NWO EDWƐKƐ: Kakula nrenyia bie ɛva mekɛ dɔɔnwo ɛbɔ vidio game wɔ mekɛ mɔɔ ɔtɛwiele ye sua nu yɛɛ sukulu gyima yɛ la. Ye mame mɔɔ ɛvi gyima nu ɛra na yevɛ la ɛlɛtenrɛdenrɛ ye, noko ɔtɛfale ɛya yɛɛ ɔmbɔ ye aholoba.


Duzu A Nane Ati Nsuu Ne Mɔɔ Wɔ Yekile Tile 13 La Gyi Ɛkɛ Ne Maa A? | Baebolo Kpuya\nKENGA YE WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chavacano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Cinamwanga Colombia Mumule Aneɛ Croatian Czech Danish Dutch English Estonian Ewe Fijian Finnish Fon French Ga Georgian German Giliki Gun Haitian Creole Hausa Hibulu Hiligaynon Hungarian Igbo Iloko Indonesian Isoko Italian Japanese Kikaonde Kinyarwanda Kirghiz Kirundi Kongo Korean Lingala Lithuanian Luo Malagasy Malay Malayalam Maltese Myanmar Norwegian Nzema Peru Mumule Aneɛ Polish Portuguese (Brazil) Portuguese (European) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Swahili Swedish Tagalog Tatar Telugu Tetun Dili Thai Tsonga Turkish Turkmen Tzotzil Ukrainian Valencian Venda Vietnamese Welsh Xhosa Yoruba Zulu\nDuzu A Nane Ati Nsuu Ne Mɔɔ Wɔ Yekile Tile 13 La Gyi Ɛkɛ Ne Maa A?\nNane anwo ɛzulolɛ ne mɔɔ lɛ mɛne nsuu mɔɔ bɛha ɔ nwo edwɛkɛ wɔ Yekile 13:1 la gyi ɛkɛ maa ewiade amuala maanyɛlɛ ngyehyɛleɛ ne.\nƆlɛ tumi nee belemgbunli ebia, ɛhye kile kɛ ɔle maanyɛlɛ nu debie.—Yekile 13:2.\nƆdi “maanle biala, aneɛ biala, abusua ekpunli biala nee menli ngakyile kɔsɔɔti anwo zo” tumi, yemɔti ɔle kpole ɔtɛla maanle ko anu arane.—Yekile 13:7.\nƆlɛ nane mgbole nna ne mɔ mɔɔ bɛha bɛ nwo edwɛkɛ wɔ ngapezo nu wɔ Daneɛle 7:2-8 la biala subane ne bie. Ɔzɔho sobolɛ, ɔ gyakɛ le kɛ ezizile gyakɛ, ɔ nloa le kɛ awenade nloa yɛɛ ɔlɛ mɛne bulu. Nane ne mɔ mɔɔ bɛwɔ Daneɛle ngapezo ne anu la gyi ɛkɛ maa arelemgbunli titili bie anzɛɛ maanyɛlɛ nu belemgbunlililɛ mɔɔ bɛdoɔdoale zo bɛlile tumi la. (Daneɛle 7:17, 23) Ɛhye ati, nane anwo ɛzulolɛ ne mɔɔ wɔ Yekile tile 13 la gyi ɛkɛ maa maanyɛlɛ ngyehyɛleɛ mɔɔ lɛ afoa ngakyile la.\nƆvi “nyevile ne anu” ɔvindele. Ɛhye kile kɛ alesama arane ne mɔ vi alesama mɔɔ bɛkpo Nyamenle na bɛ nye zo ɛda bɛ la anu.—Yekile 13:1; Ayezaya 17:12, 13.\nBaebolo ne ka kɛ nane ne nɔma anzɛɛ ye duma 666 ne le “sonla duma.” (Yekile 13:17, 18) Zɔhane edwɛkɛ ne kile kɛ nane ne mɔɔ bɛha ɔ nwo edwɛkɛ wɔ Yekile tile 13 la le sonla ngyehyɛleɛ na ɔnle sunsum nu anzɛɛ sunsum ɛtane ngyehyɛleɛ.\nBie a maanle maanle ne mɔ adwenle bayɛ ko wɔ ninyɛne bie mɔ anwo, noko bɛyɛ ɛhye amaa bɛ tumi ne anvi bɛ sa, bɛmmaa bɛ adwenle ɛnyɛ ko kɛ bɛfa bɛ nwo bɛawula Nyamenle Belemgbunlililɛ ne abo. (Edwɛndolɛ 2:2) Eza bɛbaha bɛ sogyama bɛabɔ nu kɛ bɛ nee Nyamenle ɛlɔnema mɔɔ Gyisɛse Kelaese a li bɛ ti la kaho wɔ Amagɛdɔn, noko bɛbazɛkye maanle maanle ne mɔ wɔ konle ɛhye anu.—Yekile 16:14, 16; 19:19, 20.\n“Mɛne bulu nee adile nsuu”\nBɛfa nɔma bie mɔ bɛdi gyima wɔ sɛkɛlɛneɛ adenle zo wɔ Baebolo ne anu. Kɛ neazo la, nɔma bulu nee nɔma nsuu kile debie mɔɔ di munli. Debie mɔɔ bamaa yɛade mɔɔ “mɛne bulu nee adile nsuu” ne mɔɔ wɔ Yekile tile 13 abo kpalɛ la a le “nane ne ananze ne” mɔɔ bɛhanle ɔ nwo edwɛkɛ nzinlii wɔ Yekile ne anu la. Ɔle kɔkɔlɛ, ɔ ti le nsuu yɛɛ ɔlɛ mɛne bulu. (Yekile 13:1, 14, 15; 17:3) Baebolo ne ka kɛ nane kɔkɔlɛ ɛhye ati ne mɔ nee ye mɛne ne mɔ gyi ɛkɛ maa “arelemgbunli” anzɛɛ arane ne mɔ.—Yekile 17:9, 10, 12.\nYemɔti nane ne mɔɔ bɛha ɔ nwo edwɛkɛ wɔ Yekile 13:1 la ati nsuu ne gyi ɛkɛ maa arelemgbunli nsuu: maanyɛlɛ tumi titili mɔɔ ɛli tumi wɔ tetedwɛkɛ nu na bɛtinlitinli Nyamenle menli nwo zo la—Yigyibiti, Aselea, Babelɔn, Midea nee Pɛhyea, Gilisi, Wulomu, yɛɛ Anglo-America. Saa yɛka kɛ mɛne bulu ne gyi ɛkɛ maa maanle mɔɔ di tumi la amuala, mgbole nee ngyikyi a, ɛnee abotile ne mɔɔ bɔ mɛne ko biala la kile kɛ maanle ko biala nee maanyɛlɛ nu tumi kpole ne mɔɔ wɔ ye mekɛ zo la di tumi wɔ mekɛ ko ne ala anu.\nFa nwa awie Fa nwa awie Duzu A Nane Ati Nsuu Ne Mɔɔ Wɔ Yekile Tile 13 La Gyi Ɛkɛ Ne Maa A?\nijwbq edwɛkɛ 73\nDuzu A 666 Ne Kile A?\nNane Kɔkɔlɛ Anwo Ɛzulolɛ Ne Mɔɔ Wɔ Yekile Tile 17 La A Le Duzu?


Maake 16 | Yintanɛte Zo Baebolo | Ewiade Fofolɛ Ngilebɛbo\nBɛdwazo Gyisɛse (1-8)\n16 Yemɔti mɔɔ Ɛnwomenlelielɛ kenle ne pɛle nu la, Mɛle Magedalene, Gyemise mame Mɛle, yɛɛ Salome totɔle nyile evuanlɛ rale kɛ bɛfa bɛakpokpa ye funli ne. 2 Na dapɛne ne kenle mɔɔ limoa la nwonlomɔ mangyee ne mɔɔ ɛnee sɛnzɛne ne ɛvinde la, bɛhɔle nla* ne azo. 3 Ɛnee bɛlɛka bɛahile bɛ nwo ngoko kɛ: “Nwane a bahundo bolɛ ne avi nla ne anloa amaa yɛ a?” 4 Noko mɔɔ bɛmaanle bɛ nye zo la, bɛnwunle kɛ bɛhundo bolɛ kpole ne bɛvi ɛkɛ. 5 Mekɛ mɔɔ bɛwolole nla ne anu la, bɛnwunle kɛ kpavolɛ bie wula tɛladeɛ fufule tendenle de fema zo ɛkɛ ne, na bɛ ahonle dule. 6 Ɔzele bɛ kɛ: “Bɛmmamaa bɛ ahonle tu. Meze kɛ bɛlɛkpondɛ Gyisɛse mɔɔ vi Nazalɛte mɔɔ bɛhunle ye wɔ baka ne azo la. Bɛdwazo ye. Ɔnle ɛke. Bɛnlea, ɛke a bɛdole ye a. 7 Na bɛhɔha bɛhile ye ɛdoavolɛma ne nee Pita kɛ, ‘Ɔlɛdimoa bɛ nyunlu wɔ Galeli. Bɛbanwu ye wɔ ɛkɛ, kɛ mɔɔ ɔhanle ɔhilele bɛ la.’” 8 Yemɔti mɔɔ bɛvindele la, bɛvale anwowozolɛ nee azibɛnwo bɛnriandile bɛvile nla ne azo bɛhɔle. Na bɛanga ɛhwee bɛangile awie biala ɔluakɛ ɛnee bɛsulo.*\n^ Kɛ mɔɔ tete bɛsanloangɛlɛlera mɔɔ le nɔhalɛ bie mɔ kile la, edwɛkɛ mɔɔ wɔ Maake Edwɛkpa ne ngyɛnu 8 la a li awieleɛ a.


Kpavolɛ sukoavolɛ bie kpuya (17-25)\n10 Ɔvi ɛkɛ ne ɔdwazole na ɔhɔle Dwudiya ɛweɛne zo wɔ Dwɔdan ne anzi, na menli dɔɔnwo boɔboale bɛ nloa wɔ ɔ nwo ɛkɛ ne bieko. Na kɛ mɔɔ ɔta ɔyɛ la, eza ɔbɔle ɔ bo ɔhilehilele bɛ. 2 Na Falasiima rale ɔ nwo ɛkɛ, na kɛmɔ bɛkulo kɛ bɛsɔ ye bɛnea la ati, bɛbizale ye saa mɛla maa adenle kɛ nrenyia kola bɔ ɔ ye ewole a. 3 Ɔbuale bɛ kɛ: “Duzu mɛla a Mosisi vale maanle bɛ a?” 4 Bɛhanle kɛ: “Mosisi maanle adenle kɛ bɛkola bɛkɛlɛ ewolebɔlɛ kɛlata na bɛgyakyi ye.” 5 Na Gyisɛse zele bɛ kɛ: “Bɛ ahonle ɛsesebɛ ne ati a ɔhɛlɛle mɛla ɛhye ɔmaanle bɛ a. 6 Noko, ɔvi abɔdeɛ mɔlebɛbo ne, ‘Ɔbɔle bɛ nrenyia nee raalɛ. 7 Ɛhye ati nrenyia bagyakyi ye papa nee ye mame ɛkɛ, 8 na bɛ mu nwiɔ bɛayɛ nwonane ko,’ yemɔti bɛnle nwiɔ bieko, emomu nwonane ko. 9 Zɔhane ati, mɔɔ Nyamenle ɛha ɛbɔ nu la, mmamaa awie biala kpakye nu.” 10 Mekɛ mɔɔ eza bɛwɔ sua nu la, ɛdoavolɛma ne bɔle ɔ bo bizale ye ɛhye anwo edwɛkɛ. 11 Ɔzele bɛ kɛ: “Awie biala mɔɔ kɛbɔ ɔ ye ewole na ɔkɛgya fofolɛ la ɛzɛkye agyalɛ, yeyɛ ɛtane yetia ɔ ye, 12 na saa raalɛ bɔ ɔ hu ewole na nzinlii ɔkɔ agyalɛ fofolɛ a, ɛnee yezɛkye agyalɛ.” 13 Akee menli bɔle ɔ bo vale ngakula rale kɛ ɔva ɔ sa ɔgua bɛ nwo zo, noko ɛdoavolɛma ne deanle bɛ. 14 Mɔɔ Gyisɛse nwunle ye la, ɔvale ɛya na ɔzele bɛ kɛ: “Bɛmaa ngakula ne mɔ ɛrɛla me nwo, bɛmmasi bɛ adenle, ɔluakɛ Nyamenle Belemgbunlililɛ ne le bɛdabɛ mɔɔ bɛle kɛ ɛhye mɔ zɛhae la ɛdeɛ. 15 Nɔhalɛ nu, meka meahile bɛ, awie biala mɔɔ ɛnlie Nyamenle Belemgbunlililɛ ne kɛ kakula ekyi la ɛnrɛhɔ nu ɛlɛ.” 16 Na ɔmaanle ngakula ne mɔ zo ɔziele ɔ gyakɛ azo, na ɔvale ɔ sa ɔguale bɛ nwo zo ɔyilale bɛ. 17 Mɔɔ ɔlɛkɔ la, nrenyia bie nriandile rahotole ɔ nyunlu ɛkɛ na ɔbizale ye kɛ: “Kilehilevolɛ Kpalɛ, duzu a ɔwɔ kɛ meyɛ na meanyia dahuu ngoane a?” 18 Gyisɛse zele ye kɛ: “Duzu ati a ɛfɛlɛ me kpalɛ ɛ? Awie biala ɛnle kpalɛ kɛ Nyamenle angomekye. 19 Ɛze mɛla ne mɔ: ‘Mmayɛ kodiawu, mmasɛkye agyalɛ, mmawua, mmadi daselɛ adalɛ, mmasisi awie, di wɔ papa nee wɔ mame eni.’” 20 Nrenyia ne zele ye kɛ: “Kilehilevolɛ, meli ninyɛne ɛhye mɔ kɔsɔɔti azo sumunli me ngakula nu.” 21 Gyisɛse nleanle ye na ɔhulole ye na ɔhanle kɛ, “Yeha wɔ debie ko: Kɔdɔne ninyɛne mɔɔ ɛlɛ la na fa ezukoa ne maa ehyiavolɛma, na ɛbanyia anwonyia wɔ anwuma; na bɛla badoa me.” 22 Na mualɛ ne maanle ɔ rɛle bɔle na ɔvale alɔbɔlɛ ɔhɔle, ɔluakɛ ɛnee ɔlɛ agyapadeɛ dɔɔnwo. 23 Gyisɛse nleanle menli mɔɔ wɔ ɛkɛ ne la na ɔzele ye ɛdoavolɛma ne kɛ: “Nea kɛzi ɔbayɛ se yeamaa bɛdabɛ mɔɔ bɛlɛ ezukoa la kɛ bɛbahɔ Nyamenle Belemgbunlililɛ ne anu a!” 24 Noko ye edwɛkɛ ne zinle ye ɛdoavolɛma ne anwo. Akee Gyisɛse buale kɛ: “Me mra, bɛnlea kɛzi ɔyɛ se kɛ awie kɛhɔ Nyamenle Belemgbunlililɛ ne anu a! 25 Ɔnyɛ se kɛ afunlumu kɛwolo agbuyia nye* nu tɛla kɛ sukoavolɛ kɛhɔ Nyamenle Belemgbunlililɛ ne anu.” 26 Akee ɔzinle bɛ nwo kpole na bɛzele ye* kɛ: “Ɛnee akee nwane a kɛnyia ngoane a?” 27 Gyisɛse nleanle bɛ koonwu na ɔhanle kɛ: “Sonla ɛdeɛ ɛhye yɛ se maa ye, noko Nyamenle ɛdeɛ ɔnle zɔ, ɔluakɛ Nyamenle kola yɛ debie biala.” 28 Pita zele ye kɛ: “Nea! Yɛgyakyi debie biala yɛɛ yɛdoa wɔ a.” 29 Gyisɛse hanle kɛ: “Nɔhalɛ nu meka meahile bɛ kɛ, awie biala ɛnle ɛkɛ mɔɔ yegyakyi sua anzɛɛ mediema mrenyia anzɛɛ mediema mraalɛ anzɛɛ papa anzɛɛ mame anzɛɛ mralɛ anzɛɛ azɛlɛ wɔ me nee edwɛkpa ne ati 30 mɔɔ ɔnrɛnyia bɛ mɔnwo 100 kɛkala wɔ mekɛ ɛhye anu—azua, mediema mrenyia, mediema mraalɛ, mame mɔ, mralɛ nee azɛlɛ mɔɔ kpɔdekpɔdeyɛlɛ boka nwo—nee dahuu ngoane wɔ mekɛ ne* mɔɔ ɛlɛba la anu a. 31 Noko alimoama dɔɔnwo bali amozi, na amozi amra alimoa. 32 Ɛnee bɛlua adenle zo bɛlɛkɔ Gyɛlusalɛm, na ɛnee Gyisɛse li bɛ nyunlu, yemɔti ɔzinle bɛ nwo, yɛɛ ɛzulolɛ hanle bɛdabɛ mɔɔ bɛdoa bɛ la. Ɔvale Bulu Nee Nwiɔ ne ɔhɔle ahane bieko na ɔbɔle ɔ bo ɔhanle ninyɛne ɛhye mɔ mɔɔ bado ye la ɔhilele bɛ kɛ: 33 “Nea! Yɛlɛkɔ Gyɛlusalɛm, na bɛbaye sonla Ra ne bɛamaa ɛsɔfo mgbanyinli nee mɛla kilehilevolɛma ne mɔ. Bɛbabua ye ewule fɔlɛ na bɛaye ye bɛamaa maanle maanle ne anu amra, 34 na menli ɛhye mɔ bagolo ɔ nwo, atoto nyɛlɛ wɔ ɔ nwo, abila ye empele na bɛahu ye, noko ye kenle nsa ne azo ɔbadwazo.” 35 Gyemise nee Dwɔn, Zɛbɛdi amra ne mɔ hɔle ɔ nwo ɛkɛ na bɛzele ye kɛ: “Kilehilevolɛ, yɛkulo kɛ ɛyɛ debie biala mɔɔ yɛbabiza wɔ la ɛmaa yɛ.” 36 Ɔbizale bɛ kɛ: “Duzu a bɛkpondɛ kɛ meyɛ memaa bɛ a?” 37 Bɛbuale kɛ: “Anrɛɛ maa yɛ nee wɔ ɛdɛnla, ko ɛdɛnla wɔ fema zo na ko ɛdɛnla wɔ bɛne zo wɔ wɔ anyunlunyia ne anu.” 38 Noko Gyisɛse zele bɛ kɛ: “Bɛnze mɔɔ bɛlɛbiza la. Asoo bɛbahola bɛanlo kanrɛlɛ ne mɔɔ mebanlo nu la anu anzɛɛ bɛbahola bɛazɔne bɛ kɛ mɔɔ bɛlɛsɔne me la ɔ?” 39 Bɛzele ye kɛ: “Yɛbahola.” Na Gyisɛse zele bɛ kɛ: “Kanrɛlɛ ne mɔɔ melɛno nu la, bɛbanlo nu, yɛɛ ɛzɔnenlɛ ne mɔɔ bɛlɛsɔne me la, bɛbazɔne bɛ bie. 40 Noko me sa fema anzɛɛ bɛne zo ɛdɛnlanlɛ ɛdeɛ, ɔnle me ɛdeɛ na meava meamaa, emomu ɔle bɛdabɛ mɔɔ bɛziezie bɛmaa bɛ la ɛdeɛ.” 41 Mekɛ mɔɔ bulu ne mɔɔ ɛha la dele ɛhye la, bɛvale Gyemise nee Dwɔn anwo ɛya. 42 Noko Gyisɛse vɛlɛle bɛ ɔ nwo ɛkɛ na ɔzele bɛ kɛ: “Bɛze kɛ bɛdabɛ mɔɔ bɛbu bɛ kɛ maanle maanle arelemgbunli la kile bɛ tumi wɔ bɛ menli nwo zo yɛɛ bɛ menli titili di bɛ nwo zo tumi. 43 Noko bɛmɛ, bɛnle zɔ; emomu awie biala mɔɔ kpondɛ kɛ ɔyɛ kpole wɔ bɛ nu la ɛyɛ bɛ sonvolɛ, 44 na awie biala mɔɔ kpondɛ kɛ ɔdi bɛ nyunlu la ɛyɛ bɛ muala bɛ akɛlɛ. 45 Ɔluakɛ sonla Ra ne bɔbɔ amba kɛ bɛzonle ye, emomu, ɔrale kɛ ɔbazonle na yeava ye ngoane* yeayɛ ɛkpɔnedeɛ yealie menli dɔɔnwo.” 46 Akee bɛrale Gyɛleko. Na mɔɔ ɔ nee ye ɛdoavolɛma ne nee menli dɔɔnwo bie ɛlɛfi Gyɛleko ahɔ la, ɛnee Baatemeɛse, (Temeɛse ara), anyenzinliravolɛ bie mɔɔ sɛlɛzɛlɛ debie la, de adenle ne anloa. 47 Mekɛ mɔɔ ɔdele kɛ Gyisɛse mɔɔ vi Nazalɛte la a ɛlɛse la, ɔbɔle ɔ bo ɔdeɛdeanle nu ɔhanle kɛ: “Devidi Ara, Gyisɛse, nwu me anwunvɔne!” 48 Na menli dɔɔnwo bɔle ɔ bo deanle ye, na bɛzele ye kɛ ɔyɛ koonwu, noko ɔhɔle zo ɔdeanle nu kpalɛ kɛ: “Devidi Ara, nwu me anwunvɔne!” 49 Yemɔti Gyisɛse gyinlanle na ɔhanle kɛ: “Bɛvɛlɛ ye bɛmaa me.” Ɔti bɛvɛlɛle nrenyia anyenzinliravolɛ ne na bɛzele ye kɛ: “Ka wɔ ahonle to azule nu! Dwazo; ɔlɛfɛlɛ wɔ.” 50 Ɔvuandinle ye tɛladeɛ aguzo ne ɔguale, ɔdwazole ndɛndɛ na ɔhɔle Gyisɛse anwo ɛkɛ. 51 Akee Gyisɛse bizale ye kɛ: “Duzu a ɛkulo kɛ meyɛ memaa wɔ a?” Nrenyia anyenzinliravolɛ ne buale ye kɛ: “Relabonae,* maa menwu debie.” 52 Na Gyisɛse zele ye kɛ: “Kɔ. Wɔ diedi ɛmaa wɔde kpɔkɛ.” Na ɛkɛ ne ala ɔnwunle debie na ɔbɔle ɔ bo ɔdoale ye.


Tie Nyamenle Amaa Wɔ Agyalɛ Ayɛ Anyelielɛ | Wɔ Abusua Anyelielɛ\n“Mɔlebɛbo ne Nyamenle bɔle bɛ nrenya nee raalɛ.”—Mateyu 19:4\nGyihova * a hyehyɛle agyalɛ mɔɔ lumua a. Baebolo ne ka kɛ ɔbɔle raalɛ mɔɔ lumua la na “ɔvale ye ɔrɛlɛle nrenya ne.” Adam anye liele na ɔhanle kɛ: “Ɛhye le me mbowule nu bowule, ɔle me nwonane nu nwonane.” (Mɔlebɛbo 2:22, 23) Gyihova kpondɛ kɛ agyalɛma anye die.\nSaa ɛgya a, bie a ɛbadwenle kɛ ɛnrɛyia ngyegyelɛ ɛlɛ. Noko, nɔhalɛ ne a le kɛ kunli nee yelɛ mɔɔ bɛkulo bɛ nwo kpalɛ bɔbɔ la bayia ngyegyelɛ bie mɔ. (1 Kɔlentema 7:28) Wɔ buluku ɛhye anu, ɛbanwu Baebolo ngyinlazo mɔɔ saa ɛfa ɛdi gyima a, ɔbamaa wɔ agyalɛ nee wɔ abusua ayɛ anyelielɛ la.—Edwɛndolɛ 19:8-11.\n1 YƐ GYIMA MƆƆ GYIHOVA ƐVA ƐMAA WƆ LA\nMƆƆ BAEBOLO NE KA LA: Kunli ne a le abusua ne ati a.—Ɛfɛsɛsema 5:23.\nSaa ɛle kunli a, Gyihova kpondɛ kɛ ɛkulo ɛ ye na ɛdwenle ɔ nwo. (1 Pita 3:7) Ɔbɔle ɛ ye kɛ wɔ bokavolɛ na ɔkulo kɛ ɛdi ye eni na ɛkulo ye. (Mɔlebɛbo 2:18) Saa ɛkulo ɛ ye kpalɛ a, ɛbava ye ngyianlɛ wɔalumua wɔ ɛdeɛ ne anyunlu.—Ɛfɛsɛsema 5:25-29.\nSaa ɛle yelɛ a, Gyihova kpondɛ kɛ ɛdi ɛ hu eni na ɛboa ye ɛmaa ɔyɛ ye gyima ne. (1 Kɔlentema 11:3; Ɛfɛsɛsema 5:33) Saa ɔsi kpɔkɛ a, die to nu na boa ye. (Kɔlɔsaema 3:18) Saa ɛyɛ ye zɔ a, ɛ hu nee Gyihova anye balie ɛ nwo kpalɛ.—1 Pita 3:1-6.\nBiza wɔ bokavolɛ ne kɛ, ‘Duzu a meyɛ a ɔbamaa meayɛ kunli anzɛɛ yelɛ kpalɛ a?’ Tie mualɛ ne kpalɛ na yɛ nzenzaleɛ mɔɔ fɛta la\nSi abotane. Ɔbalie mekɛ na wɔanwu mɔɔ ɛyɛ a wɔ bokavolɛ ne anye balie nwo la\n2 DWENLE WƆ BOKAVOLƐ NE NGANEƐDELƐ NWO\nMƆƆ BAEBOLO NE KA LA: Bɔ mɔdenle kɛ ɛbanwu mɔɔ wɔ bokavolɛ ne anye die nwolɛ la. (Felepaema 2:3, 4) Kile kɛ wɔ bokavolɛ ne sonle bolɛ maa wɔ, na kakye kɛ Gyihova kpondɛ kɛ ye azonvolɛ ‘yɛ atiakunlukɛnlɛma maa awie biala.’ (2 Temɔte 2:24) “Sonla ne bie anloa edwɛkɛ wowɔ kɛ dadeɛ, na nrɛlɛbɛvolɛ edwɛkɛ le ayile.” Yemɔti dwenle na wɔadendɛ. (Mrɛlɛbulɛ 12:18) Gyihova sunsum ne baboa wɔ yeamaa wɔavi atiakunlukɛnlɛma nee ɛlɔlɛ nu wɔadendɛ.—Galeehyeama 5:22, 23; Kɔlɔsaema 4:6.\nKolaa na ɛ nee wɔ bokavolɛ ne azuzu edwɛkɛ mɔɔ anwo hyia anwo la, sɛlɛ Gyihova moalɛ amaa wɔahola wɔahomo ɛ nwo zo na wɔadie wɔ bokavolɛ ne\nDwenle mɔɔ ɛbaha nee kɛzi ɛbaha ye la anwo\n3 BƐMAA BƐ ADWENLE ƐYƐ KO\nMƆƆ BAEBOLO NE KA LA: Saa ɛgya a, ɛ nee wɔ bokavolɛ ne bayɛ “sonla ko” anzɛɛ nwonane ko. (Mateyu 19:5) Noko ɛhye ɛngile kɛ bɛ adwenle bayɛ ko wɔ debie biala anwo. Ɔwɔ kɛ bɛsukoa kɛ bɛbamaa bɛ adwenle nee kɛzi bɛte nganeɛ wɔ ninyɛne nwo la ayɛ ko. (Felepaema 2:2) Ɔhyia kɛ bɛ adwenle yɛ ko wɔ kpɔkɛzilɛ nu. Baebolo ne ka kɛ: “Folɛdulɛ zo yɛɛ bɛdua bɛfa adwenle a.” (Mrɛlɛbulɛ 20:18) Fa Baebolo ngyinlazo di gyima wɔ mekɛ mɔɔ bɛ mu nwiɔ bɛlɛsi kpɔkɛ la.—Mrɛlɛbulɛ 8:32, 33.\nSaa ɛ nee wɔ bokavolɛ ɛlɛdi adwelie a anrɛɛ ka kɛzi ɛte nganeɛ la\nƐ nee wɔ bokavolɛ ne ɛzuzu ninyɛne nwo kolaa na wɔazi kpɔkɛ\n^ ɛden. 4 Nyamenle duma mɔɔ wɔ Baebolo ne anu la a le Gyihova.\nNWU YE KƐ BƐNLI MUNLI NOKO NINYƐNE BAYƐ BOƐ\nMmadwenle kɛ ɛdawɔ anzɛɛ wɔ bokavolɛ ne ɛnrɛyɛ nvonleɛ ɛlɛ. (Edwɛndolɛ 103:14; Gyemise 3:2) Fa wɔ adwenle sie wɔ bokavolɛ ne subane kpalɛ ne azo. Nyia anwodozo kɛ Baebolo ngyinlazo baboa bɛ, na si abotane. (2 Temɔte 3:16) Gyihova bayila mɔdenle mɔɔ ɛbɔ ɛtie ye folɛdulɛ la azo na anyelielɛ mɔɔ wɔ wɔ agyalɛ ne anu la bayɛ kpole ɛvolɛ biala.—Galeehyeama 6:9.\nAsoo me bokavolɛ ne nwu ye kɛ medwenle ɔ nwo metɛla me nwo ɔ?\nDuzu a meyɛ ye ɛnɛ mɔɔ kile kɛ mekulo me bokavolɛ ne na medi ye eni a?\nKunlima—Bɛkyekye Bɛ Awuke Ne Boɛ\nAbusua ne kola gyinla boɛ wɔ ezukoa afoa nu, noko bɛdi ehyia wɔ ninyɛne mɔɔ anwo hyia kpalɛ la anwo.\nFa nwa awie Fa nwa awie Tie Nyamenle Amaa Wɔ Agyalɛ Ayɛ Anyelielɛ


KENKAN WƆ Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Isoko Italian Japanese Kazakh Kikongo Kikuyu Kinyarwanda Kirghiz Kongo Korean Kwangali Lingala Lithuanian Luo Malagasy Maya Mazatec (Huautla) Mixe (North Central) Myanmar Nahuatl (Northern Puebla) Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Russian Samoan Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tiv Tshiluba Tsonga Tswana Turkish Twi Ukrainian Urdu Vietnamese Wayuunaiki Xhosa Yoruba Zulu\nShare Share Yehowa “Nhwɛ Nnipa Anim”\nText Baabi a wubetumi atwe nneɛma akenkan ƆWƐN-ABAN Ɔtan Hunu Befi Wiase—Da Bɛn?\nShare Share ƆWƐN-ABAN Ɔtan Hunu Befi Wiase—Da Bɛn?\nƆtan Hunu Befi Wiase—Da Bɛn?\nƆWƐN-ABAN Ɔtan Hunu Befi Wiase—Da Bɛn?


Yekile 8 | Yintanɛte Zo Baebolo | Ewiade Fofolɛ Ngilebɛbo\nDwɔn Yekile 8:1-13\nBɛwaye ɛyɛlɛ ne mɔɔ tɔ zo nsuu la (1-6)\nBɛbɔle aweɛne ndendenle nna ne mɔɔ limoa la (7-12)\nGyakɔ nsa ne nolobɔlɛ (13)\n8 Mekɛ mɔɔ ɔwayele+ ɛyɛlɛ ne mɔɔ tɔ zo nsuu la,+ anwuma lɔ yɛle dii kɛyɛ dɔnehwele foa ko. 2 Na menwunle anwumabɔvolɛma nsuu ne+ mɔɔ gyinla Nyamenle anyunlu la, na bɛvale aweɛne ndendenle nsuu bɛmaanle bɛ. 3 Anwumabɔvolɛ ko noko mɔɔ lɛ nvutuke ayilevuanlɛ kyɛnze* la ragyinlanle afɔlemokyea ne anwo,+ na bɛmaanle ye ayilevuanlɛ dɔɔnwo+ kɛ ɔva ɔboka nwuanzanwuanzama kɔsɔɔti asɔneyɛlɛ nwo ɔbɔ afɔle wɔ nvutuke afɔlemokyea ne+ mɔɔ gyi belemgbunli ebia ne anyunlu la azo. 4 Ayilevuanlɛ ne esike ne nee nwuanzanwuanzama ne asɔneyɛlɛ ne+ vi anwumabɔvolɛ ne asa anu vole hɔle Nyamenle anyunlu. 5 Na ɛkɛ ne ala anwumabɔvolɛ ne vale ayilevuanlɛ kyɛnze ne na ɔvale afɔlemokyea ne azo senle ne bie ɔguale nu ɔmaanle ɔyile, na ɔvuandinle ɔdole azɛlɛ ye azo. Na bɛdele ezulehululɛ nee ɛnelɛ na ɛsɛlɛmanye kpakyele+ yɛɛ azɛlɛ kpusule. 6 Na anwumabɔvolɛma nsuu ne mɔɔ dedɛ aweɛne ndendenle ne la+ zieziele bɛ nwo kɛ bɛbɔ. 7 Mɔɔ limoa la bɔle ye aweɛne tendenle ne. Na ezuawolɛ dɔle yɛɛ senle mɔɔ nee mogya ɛli afonla la rale, na bɛvuandinle bɛdole azɛlɛ ye azo;+ na azɛlɛ ye ngyɛnu nsa anu ko yelale, na mbaka ngyɛnu nsa anu ko yelale, na ndile amolɛ kɔsɔɔti yelale.+ 8 Anwumabɔvolɛ ne mɔɔ tɔ zo nwiɔ la bɔle ye aweɛne tendenle ne. Na bɛvuandinle debie mɔɔ le kɛ boka kpole bie mɔɔ ɛlɛsɔ la bɛdole nyevile ne anu.+ Na nyevile ne ngyɛnu nsa anu ko hakyile mogya;+ 9 na tease abɔdeɛ* mɔɔ wɔ nyevile nu la ngyɛnu nsa anu ko wule,+ yɛɛ meli ngyɛnu nsa anu ko zɛkyele. 10 Anwumabɔvolɛ ne mɔɔ tɔ zo nsa la bɔle ye aweɛne tendenle ne. Na ɛwɔlɔra kpole bie mɔɔ ɛlɛsɔ kɛ kɛnlaneɛ la vi anwuma dɔle aze, na ɔdɔle azudenle ngyɛnu nsa anu ko nee nzubula zo.+ 11 Ɛwɔlɔra ne duma a le Ɛnwonle. Na nzule ngyɛnu nsa anu ko yɛle ɛnwonle, na nzule ne maanle menli dɔɔnwo wule ɔluakɛ ɛnee yeyɛ ɛnwonle.+ 12 Anwumabɔvolɛ ne mɔɔ tɔ zo nna la bɔle ye aweɛne tendenle ne. Na sɛnzɛne ne ngyɛnu nsa anu ko nee siane ne ngyɛnu nsa anu ko nee nwɔlɔra ne mɔ ngyɛnu nsa anu ko zɛkyele,+ amaa bɛ nuhua ngyɛnu nsa anu ko ayɛ awozinli+ na alehyenlɛ ngyɛnu nsa anu ko annyia wienyi, yɛɛ aledwolɛ noko zɔhane ala. 13 Na menwunle ye, na mendele kɛ kɔleɛ bie ɛdu lua anwomanyunlu na ɔlɛ ɛnelɛ kpole ɔlɛka kɛ: “Bɛ gyakɔ, bɛ gyakɔ, bɛ gyakɔ,+ bɛdabɛ mɔɔ bɛde azɛlɛ ye azo la ɔlua aweɛne ndendenle ne mɔɔ ɛha mɔɔ anwumabɔvolɛma nsa ne ɛlɛba arabɔ la dede ne ati!”+\n^ Anzɛɛ “debie mɔɔ bɛkpu ɛyɛlɛ wɔ nu.”\n^ Anzɛɛ “abɔdeɛ mɔɔ bɛlɛ ɛkɛla.”


Asoo Ɛkakye?—June 2014 | Debiezukoalɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nMekɛ fɔɔnwo ne mɔɔ ɔwɔ kɛ bɛku Akpabɛnwo boane ne wɔ Naesan 14 ne la a le boni?\nBaebolo ngilebɛbo bie mɔ ka kɛ ɔwɔ kɛ bɛku boaneralɛ ne “wɔ nɔsolɛ nwiɔ ne avinli,” mɔɔ kile alewɔzo—yemɔti ɔwɔ kɛ bɛku ye mekɛ mɔɔ sɛnzɛne ne ɛhɔdɔ noko maanle nu ɛtɛmuanle la. (Ade. 12:6, NW)—12/15, mukelɛ 18-19.\nBaebolo ngyinlazo boni a baboa mgbavolɛ nee mbɛlɛra yeamaa bɛazi kpɔkɛ mɔɔ nrɛlɛbɛ wɔ nu a?\nBɛmɛ ɛne (1) Dumua kpondɛ Nyamenle Belemgbunlililɛ ne nee ye tenleneyɛlɛ. (Mat. 6:19-34) (2) Fa anyelielɛ sonle awie mɔ. (Gyi. 20:35) (3) Fa anyelielɛ sonle Gyihova wɔ wɔ mgbavolɛ nu. (Nolo. 12:1)—1/15, mukelɛ 19-20.\nMrenya nna ne mɔɔ de mgbɔnwɔ zo ɛlɛkɔ bɛ nyunlu ɔvi 1914 mɔɔ ba la gyi ɛkɛ maa duzu?\nGyisɛse, mɔɔ ɔde ɛkpɔnwɔ fufule ne azo la ɛdu Seetan nee ye sunsum ɛtane ne mɔ ɛvi anwuma lɔ. Ɛkpɔnwɔ kɔkɔlɛ ne kavolɛ ne gyi ɛkɛ maa konle ngakyile mɔɔ bɛho bɛzɛkye alesama la. Ɛkpɔnwɔ bile ne kavolɛ ne gyi ɛkɛ maa ɛhɔne. Ɛkpɔnwɔ nzonle ne kavolɛ ne gyi ɛkɛ maa ewulenzane mɔɔ ɛhu menli dɔɔnwo la. (Yek. 6:2-8)—2/1, mukelɛ 6-7.\nMekɛ boni a bɛbalie Boaneralɛ ne atɔfolɛ ne a? (Yek. 19:7)\nBɛbalie boaneralɛ ne atɔfolɛ ne wɔ mekɛ mɔɔ Belemgbunli Gyisɛse Kelaese ɛwie ye konimlilɛ ne bɔkɔɔ, wɔ mekɛ mɔɔ bɛzɛkye Babelɔn Kpole ne bɛwie na Amagɛdɔn konle ne ɛra ye awieleɛ la.—2/15, mukelɛ 10.\nDuzu ati a Dwuuma mɔɔ ɛnee wɔ Gyisɛse mekɛ zo la manle bɛ ‘nye lale’ Mɛzaya ne ɛralɛ ne ɛ? (Luku 3:15)\nYɛnrɛhola yɛnrɛha kɛ ɛvoya mɔɔ lumua Dwuuma ne dele Daneɛle ngapezo ne mɔɔ fane Mɛzaya ne anwo la abo kɛmɔ yɛnwu ye ɛnɛ la. (Dan. 9:24-27) Noko, bie a bɛdele edwɛkɛ ne mɔɔ anwumabɔvolɛ ne mɔ hanle hilele mboaneneavolɛma ne la, anzɛɛ mɔɔ Nyamenle kpɔmanvolɛ raalɛ Anna hanle wɔ mekɛ mɔɔ ɔnwunle adɔma Gyisɛse wɔ ɛzonlenlɛ sua ne anu la. Akee, nwɔlɔra kengavoma bie rabizale ɛleka mɔɔ bɛbanwu “Dwuuma belemgbunli ne mɔɔ bɛwo ye la.” (Mat. 2:1, 2) Nzinlii, Dwɔn Sɔnevolɛ ne hanle kɛ ɔnrɛhyɛ Kelaese ne bara.—2/15, mukelɛ 26-27.\nDuzu a baboa yɛ na yɛ ɛhɛe angile kyɛkyɛ a? (2 Kɔl. 1:18)\nƆdwu mekɛ ne bie a tɛnlabelɛ bie mɔɔ yɛngola yɛnyɛ nwolɛ ɛhwee la ati ɛnee ɔhyia kɛ yɛpɛ ngyehyɛleɛ bie anu. Noko saa yɛbɔ ɛwɔkɛ anzɛɛ yɛ nee awie yɛ ngyehyɛleɛ bie a, ɔwɔ kɛ yɛyɛ mɔɔ yɛbahola ye yɛ la kɔsɔɔti yɛfa yɛdi nwolɛ gyima.—3/15, mukelɛ 32.\nKɛ ɔkɛyɛ na yɛahoati nlanwonvoninli ɛnleanlɛ ɛ?\nNdenle nsa mɔɔ bahola aboa la ɛne: (1) Saa ɛ nye bɔ nvoninli mɔɔ maa ɛnyia nla nwo atiakunluwɔzo la azo a, ye ɛ nye fi ɛkɛ ndɛndɛ. (2) Bɔ wɔ adwenle ne anwo bane ɔlua ninyɛne mɔɔ anwo te mɔɔ ɛbadwenledwenle nwolɛ dahuu na wɔayɛ asɔne la azo. (3) Nea boɛ wɔ sini anzɛɛ Intanɛte gyimalilɛleka mɔɔ nlanwonvoninli wɔ zo la anwo.—4/1, mukelɛ 10-12.\nSaa Keleseɛnenli bie gyakyi ye abusua ne ɛkɛ kɔ maanle gyɛne zo kɛ ɔkakpondɛ ezukoa a, ngyegyelɛ boni a ɔfa ɔba a?\nSaa awovolɛ nee ngakula ɛnde kɛ abusua a, ɔmaa ngakula yia nganeɛdelɛ nu nee ɛbɛla kpalɛ ɛbɔlɛ nwo ngyegyelɛ. Bie a bɛ nye ɛnrɛlie bɛ awovolɛ ne mɔ anwo. Agyalɛma mɔɔ tu adenle gyakyi bɛ bokavolɛ la noko yia ɛbɛlatane ɛbɔlɛ nwo sɔnea.—4/15, mukelɛ 19-20.\nKɛmɔti a ɛnee bɛbubu ɛtanevolɛma mɔɔ bɛkɛhenda bɛ baka zo la agyakɛ ɛ?\nƐnee Wulomuma kenda ɛtanevolɛma bie mɔ baka zo ku bɛ. Dwuuma zɛlɛle kɛ bɛbubu ɛtanevolɛma nwiɔ ne mɔɔ bɛhendale bɛ nee Gyisɛse wɔ baka ne azo la agyakɛ. Ɛhye maa bɛ ɛbolɛ kpu na bɛwu ndɛndɛ. Yemɔti, ɔmmaa bɛngenda baka ne azo dedee aleɛ ɛngye. (Mɛla 21:22, 23)—5/1, mukelɛ 11.\nKpuyia nna boni a ɔwɔ kɛ tɛnla yɛ adwenle nu wɔ mekɛ mɔɔ yɛwɔ daselɛlilɛ nu la ɛ?\nNwane mɔ a mekɔ bɛ ɛkɛ a? Nienwu a mekɔto bɛ a? Mekɛ boni a le mekɛ kpalɛ mɔɔ ɔwɔ kɛ mekɔ bɛ ɛkɛ a? Kɛzi ɔwɔ kɛ mebikye bɛ ɛ?—5/15, mukelɛ 12-15.\nKɛzi sigalɛte ɛnlonlɛ ɛboda menli ɛ?\nƆhunle menli 100,000,000 wɔ ɛvoyia mɔɔ ɛze ɛhɔ la anu. Kɛkala, ɔku menli kɛyɛ 6,000,000 ɛvolɛ biala.—6/1, mukelɛ 3.\nAsoo Ɛkakye?—June 2014


3 Kɔ zo kakye bɛ kɛ bɛbɛlɛ bɛ nwo aze na bɛyɛ tieyɛ bɛmaa arane nee tumivolɛma, na bɛziezie bɛ nwo bɛmaa gyima kpalɛ biala, 2 bɛmmaka edwɛkɛ ɛtane bɛkile awie biala, bɛmmadi butule, emomu bɛde edwɛkɛ bo, na bɛla bɛtɛɛyɛlɛ ali bɛhile menli kɔsɔɔti. 3 Ɔluakɛ mekɛ bie ɛnee yɛdayɛ noko yɛnze nrɛlɛbɛ, yɛ nzo yɛle se, yɛminlinle, yɛyɛle ngɛkɛlɛ yɛmaanle atiakunluwɔzo nee anyelielɛ ngakyile, yɛbɔle yɛ ɛbɛla wɔ ɛtaneyɛlɛ nee anyebolo nu, yɛyɛle ninyɛne mɔɔ bɛkyi, yɛkpɔle yɛ nwo ngoko. 4 Noko, mekɛ mɔɔ yɛ Ngoanedievolɛ Nyamenle ɛlolɛ ne nee alesama anwo ɛlɔlɛ mɔɔ ɔlɛ la lale ali la 5 (tɛ tenlene gyima bie mɔɔ yɛyɛle la ati ɔ, emomu ye anwunvɔnezelɛ ne ati ɔ), ɔluale yɛ nwo mɔɔ ɔdele* ɔvale yɛ ɔrale ngoane nu nee sunsum nwuanzanwuanza ne mɔɔ yɛle yɛ fofolɛ la azo ɔliele yɛ ngoane. 6 Ɔluale yɛ Ngoanedievolɛ Gyisɛse Kelaese anwo zo ɔmaanle yɛ ye sunsum ne dɔɔnwo, 7 amaa bɛdua ye ɛlolɛ ne azo bɛbua yɛ benle a, yɛayɛ koliagyama kɛ mɔɔ dahuu ngoane anyelazo ne kile la. 8 Edwɛkɛ ɛhye mɔ le nɔhalɛ, na mekulo kɛ ɛkɔ zo ɛsi ɛhye mɔ azo, amaa bɛdabɛ mɔɔ bɛlie Nyamenle bɛli la ava bɛ adwenle azie gyima kpalɛ zo na bɛayɛ. Ɛhye mɔ le kpalɛ yɛɛ nvasoɛ wɔ zo maa menli. 9 Noko kpo kpolerazulɛ mɔɔ nrɛlɛbɛ ɛnle nu nee mbusua nu ɛhilehilelɛ nee butulelilɛ nee Mɛla ne anwo kpolerazulɛ, ɔluakɛ nvasoɛ ɛnle zo yɛɛ ɔle debie mgbane. 10 Awie mɔɔ kilehile adalɛ ngilehilelɛ la, saa ɛtu ye folɛ* fane nwiɔ ɛwie a, twe ɛ nwo fi ɔ nwo, 11 nwu ye kɛ sonla zɛhae ɛvo adenle na ɔlɛyɛ ɛtane yɛɛ yebua ɔ nwo fɔlɛ. 12 Saa mesoa Aatɛmase anzɛɛ Tekekɛse wɔ ɛ nwo lɔ a, bɔ mɔdenle bɛla me nwo ɛkɛ wɔ Nekɔpɔlese, ɔluakɛ ɛkɛ ne a meyɛ me adwenle kɛ mebali fɔsɛlɛ ne a. 13 Bɔ mɔdenle maa Zinase mɔɔ ze Mɛla ne kpalɛ la nee Apɔlɔso ɛnyia mɔɔ bɛhyia nwo wɔ bɛ adendulɛ ne anu la amaa bɛangyia debie. 14 Na maa yɛ menli ne noko ɛzukoa kɛ bɛbayɛ gyima kpalɛ amaa bɛaboa wɔ mekɛ mɔɔ debie nwo kɛhyia ɛsesebɛ la, amaa nvasoɛ ara bɛ gyima zo dahuu. 15 Bɛdabɛ mɔɔ bɛwɔ me nwo ɛke la amuala biza bɛ. Mebiza bɛdabɛ mɔɔ bɛkulo yɛ edwɛkɛ wɔ diedi ne anu la. Ɛlolɛ ɛha bɛ muala.


Baebolo Ne Bahola Aboa Me Yeamaa Meagyinla Ewule Mɔɔ Ɛnlɛ Ye Ayile La Anloa Ɔ? | Baebolo Kpuya\nKENGA YE WƆ Afrikaans Albanian Altai America Mumule Aneɛ Amharic Arabic Argentina Mumule Aneɛ Armenian Armenian (West) Assamese Australia Mumule Aneɛ Azerbaijani Azerbaijani (Cyrillic) Baoule Bashkir Basque Batak (Karo) Batak (Toba) Belize Kriol Bengali Biak Bicol Bislama Bissau Guinean Creole Brazil Mumule Aneɛ Bulgarian Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinamwanga Cinyanja Colombia Mumule Aneɛ Croatian Czech Danish Dutch Ecuador Mumule Aneɛ Efik Emberá (Catío) English Estonian Ewe Fante Faroese Fijian Finnish Fon French French Mumule Aneɛ Galician Georgian German German Mumule Aneɛ Giliki Greenlandic Guarani Gujarati Haitian Creole Hamshen (Armenian Hamshen (Cyrillic) Hausa Hibulu Hiligaynon Hindi Hmong (White) Hungarian Hunsrik Iban Icelandic Igbo Iloko Indonesian Isoko Italian Italy Mumule Aneɛ Japanese Javanese Kabuverdianu Kachin Kamba Kannada Kazakh Kekchi Khakass Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lomwe Low German Luganda Lunda Luo Luvale Luxembourgish Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mari Mauritian Creole Maya Mexico Mumule Aneɛ Mingrelian Mizo Mongolian Moore Myanmar Nahuatl (Huasteca) Ndau Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Aruba) Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Pomeranian Portuguese (Brazil) Portuguese (European) Punjabi Punjabi (Shahmukhi) Quebec Mumule Aneɛ Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Tena) Rarotongan Romanian Romany (Argentina) Romany (Macedonia) Romany (Macedonia) Cyrillic Romany (Vlax, Russia) Ronga Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Tagalog Tahitian Taiwan Mumule Aneɛ Talian Tamil Tatar Telugu Tetun Dili Thai Tigrinya Tiv Tongan Totonac Tsonga Turkish Turkmen Twi Tzeltal Tzotzil Udmurt Ukrainian Umbundu Urdu Uzbek Uzbek (Roman) Valencian Venda Venezuela Mumule Aneɛ Vietnamese Waray-Waray Wayuunaiki Welsh Wichi Xhosa Yoruba Zulu\nƐhɛe. Nyamenle dwenle ye azonvolɛ mɔɔ bɛnde kpɔkɛ la anwo. Baebolo ne ka awie mɔɔ di nɔhalɛ la anwo edwɛkɛ kɛ: “[Gyihova] maa ye anwosesebɛ wɔ ye anwondolɛ nu; ye anwonyane nu, ɔyɛ ye ewule biala ayile.” (Edwɛndolɛ 41:3) Saa ɛlɛ ewule bie mɔɔ ɛnlɛ ye ayile la a, fa ninyɛne nsa ɛhye mɔɔ doa zo la di gyima na ɔbaboa wɔ:\nSɛlɛ anwosesebɛ mɔɔ ɛbava wɔagyinla ɔ nloa. “Nyamenle anzonudwolɛ ne mɔɔ bo sonla ndelebɛbo muala azo la” bahola amaa wɔ anwosesebɛ yeamaa wɔagyinla ngyegyelɛ ne anloa.—Felepaema 4:6, 7.\nNyia adwenle kpalɛ. Baebolo ne ka kɛ: “Ɛzelekɛ le ayile kpalɛ, yɛɛ adwenleadwenle maa anwofofolɛ.” (Mrɛlɛbulɛ 17:22) Bɔ mɔdenle sele ɔluakɛ ɔbamaa wɔ adwenleadwenle ne azo ade yɛɛ ɔbaboa wɔ kpɔkɛdelɛ.\nNyia Nyamenle ɛwɔkɛ ne mɔ anu diedi. Anyelazo mɔɔ gyi kpɔkɛ zo la bamaa ɛ nye alie ɔnva nwo ewule biala mɔɔ ɛnlɛ ye ayile mɔɔ ɛlɛ la. (Wulomuma 12:12) Baebolo ne ka mekɛ mɔɔ “awie biala mɔɔ wɔ sua ne azo la ɛnrɛha kɛ, “Me nwo ɛdo me’” la anwo edwɛkɛ. (Ayezaya 33:24) Nyamenle baye ewule biala mɔɔ ɛnlɛ ye ayile ɛnɛ la yeavi ɛkɛ. Kɛ neazo la, Baebolo ne ka kɛzi bɛbaye mgbanyinliyɛlɛ bavi ɛkɛ ne la anwo edwɛkɛ kɛ: “Maa ye nwonane ɛzia ɛyɛ kɛ ye mgbavolɛ nu, na ɔnyia ye mgbavolɛ nu anwosesebɛ ne bieko.”—Dwobu 33:25.\nYɛ ye nzonlɛ: Gyihova Alasevolɛ die Nyamenle moalɛ to nu noko bɛkpondɛ ayileyɛlɛ wɔ mekɛ mɔɔ bɛ nuhua bie banyia ewule mɔɔ ɛnlɛ ye ayile la. (Maake 2:17) Yɛnganvo ayileyɛlɛ titili bie yɛngile awie; yɛze ye kɛ ɔwɔ kɛ awie biala ɔdaye ɔsi ɔ ti anwo kpɔkɛ wɔ ɛhye anwo.\nBaebolo Ne Amaneɛnwunlɛ Baebolo Kpuya Mɔɔ Bɛbua Nwonane & Adwenle Nu Kpɔkɛdelɛ Anzodwolɛ & Anyelielɛ\nFa nwa awie Fa nwa awie Baebolo Ne Bahola Aboa Me Yeamaa Meagyinla Ewule Mɔɔ Ɛnlɛ Ye Ayile La Anloa Ɔ?\nijwbq edwɛkɛ 33